amanoisuno/poetBack huggingface dataset:
守居園池雜題 待月臺 文同 
城端築層臺，木杪轉深路。常此候明月，上到天心去。
守居園池雜題 二樂榭 文同 
㬊山孰云靜，漢水亦非動。二見因妄生，仁智何常用。
守居園池雜題 天漢臺 文同 
北岸亭館衆，最先登此臺。臺高望群峰，萬里雲崔嵬。
守居園池雜題 吏隠亭 文同 
竹籬如鷄栖，茅屋類蝸殻。靜几默如禪，往來人不覺。
守居園池雜題 霜筠亭 文同 
危亭入幽深，正在修篁裏。坐久寒逼人，暫來須索起。
守居園池雜題 灙泉亭 文同 
逕源分灙水，衮衮出亭下。橫湖能許深，日夜見傾瀉。
守居園池雜題 無言亭 文同 
誰此設孏床，頗稱我衰惰。公事凡少休，須來默然坐。
守居園池雜題 露香亭 文同 
宿露濛曉花，婀娜清香發。隨風入懷袖，累日不消歇。
守居園池雜題 涵虛亭 文同 
石磴抱城回，入竹見虛檻。前望佳景多，倚筇聊此暫。
守居園池雜題 溪光亭 文同 
橫湖决餘波，㶁㶁瀉寒溜。日影上高林，清光動窗牖。
守居園池雜題 過溪亭 文同 
小彴過清溪，有亭纔四柱。地僻少人行，翩翩下鷗鷺。
守居園池雜題 禊亭 文同 
懸流效曲水，上巳娛嘉賓。飲罷已陳迹，那復山陰人。
守居園池雜題 南園 文同 
農桑乘曉日，凌亂如碧油。紫椹熟未熟，但聞黄栗留。
守居園池雜題 北園 文同 
春風有多少，盡入使君家。當與郡人樂，滿園桃李花。
守居園池雜題 寒蘆港 文同 
落月照冰湖，曉氣何太爽。兩岸雪烟昏，鳬鷗出深港。
守居園池雜題 野人廬 文同 
蕭條野人廬，籬巷雜蓬葦。每一過衡門，歸心爲之起。
守居園池雜題 披錦亭 文同 
繁紅層若雲，密綠疊如浪。青帝下尋春，滿園開步障。
守居園池雜題 此君庵 文同 
叢筠裹圜檐，凈影碧如水。誰識愛君心，過橋先到此。
湖上衆禽盡以俗呼爲題 淘河 文同 
群魚見新晴，萬鬣戲清泚。忽爾下淘河，驚回入水底。
湖上衆禽盡以俗呼爲題 連點七 文同 
翩翩彼珍禽，金羽耀寒日。飛落灘上冰，對人連點七。
湖上衆禽盡以俗呼爲題 拖白練 文同 
盤石坐深林，不欲人求見。隔岸誰品弦，數聲拖白練。
湖上衆禽盡以俗呼爲題 泥滑滑 文同 
春日正晴明，滿園花盛發。勸爾竹木鷄，莫啼泥滑滑。
湖上衆禽盡以俗呼爲題 提葫蘆 文同 
花開已堪摘，酒熟正好沽。山禽會人意，勸我提葫蘆。
詠蓮 文同 
全紅開似鏡，半綠卷如杯。誰爲回風力，清香滿面來。
題友人書齋新壁 文同 
彩槴縱橫設，雕厨次第開。須防何法盛，直入此中來。
張凈琬 文同 
驃騎極豪侈，後房多艷姬。可憐張凈琬，不識半酣時。
待雪 文同 
向晚欲雪天氣陰，木葉亂飛雜歸禽。城頭徙倚待飄灑，東北萬里皆雲林。
送提刑司勳 文同 
同昔分符守興元，公始仗節來武信。因而出入在門下，未有三日不親近。臺移希疏獄讞少，凜凜清風滿牆仞。乘閑每許陪後乘，好寺名園遍遊盡。惟携茶具賞幽絕，新胯珍團曾不吝。或因議事閱書畫，止用小肴并淺醖。清歡雅興自無厭，妓樂喧煩誰願進。開張胸懷脫羈檢，顔色何嘗形喜慍。使威斂霽官况樂，瞥過二年如一瞬。後同先滿去涪上，數月復來爲屬郡。再將厚蔭蒙舊物，掩蔽不才寬責問。同常自念性偏僻，凡取交游最精慎。雖然衆中事汎愛，仁者與親餘不認。生平所得無幾人，既已得之心自信。公家兄弟何磊落，一一光華如美瑾。顧同質狀似頑石，輒簉其間襲溫潤。令昆强季沒已久，公獨康莊馳駔駿。朝廷要人辦繁劇，昨下詔書催入覲。連城衆口惜公去，不問鯢鮐與髫齔。烟開漢沔曉光薄，雪下褒斜寒力峻。嗟同不得送行旆，回視腰間綰雙印。灙城西北有危樓，徒望高鴻寄長韵。
翡翠 文同 
清晨有珍禽，翩翩下魚梁。其形不盈握，毛羽鮮且光。天人裁碧霞，爲爾縫衣裳。晶熒炫我目，非世之青黄。愛之坐良久，常恐瞥爾翔。忽然投清漪，得食如針鋩。如是者三四，厭飫已一肮。既飽且自嬉，翻身度回塘。飛鳴逐佳匹，相和音琅琅。是時鳬與雁，狼藉島嶼旁。滿腹釀腥穢，紛紛曬晴陽。鶖鶬最粗惡，嘴大脚脛長。入水捕蛇鱓，淤泥亦銜將。想其見爾時，一啄亦爾傷。其心肯謂爾，被體凝華章。勸爾慎所止，好醜難同鄉。清溪多纖鮮，亦足充爾腸。江海深且闊，所獲未可量。爾當事澡刷，帝囿參鸞凰。
依韵和圖南五首 平阿馬上 文同 
江山相引轉平皋，滿馬詩情擁敝袍。鳴鶴不知誰使怨，飛鳶何謂爾能高。岩頭亂木森如戟，澗下繁雲涌似濤。才到郵亭便沈思，向來佳景待吾曹。
依韵和圖南五首 過朝天嶺 文同 
雙壁相參萬木深，馬前猿鳥亦難尋。雲容杳杳斷鴻意，風色蕭蕭行客心。山若畫屏隨峽勢，水如衣带轉巖陰。生平來往成何事，且倚鈎欄擁鼻吟。
依韵和圖南五首 晚泊金牛 文同 
一襟初覺晚霜清，短鞚垂頭任馬行。斜日斂回疏木影，急風收斷落泉聲。望窮好景番番別，題遍新詩闋闋精。終是教人伏潘令，許多才調賦西征。
依韵和圖南五首 金牛相別呈誠之 文同 
出門相與望橫參，露浥幧頭冷逼簪。驛在金堆隨澗遠，路經銅冶入烟深。過橋住馬應回首，上嶺聞猿想動心。勝事莫過文酒樂，此時銷得各沉吟。
依韵和圖南五首 大桃途次見菊 文同 
英英寒菊犯清霜，來伴山中草木黄。不趁盛時隨衆卉，自甘深處作孤芳。其他爛漫非真色，惟此氤氳是正香。却念白衣誰送酒，滿籬高興憶吾鄉。
弄珠亭下柳 文同 
江柳早春前，濛濛弄紫烟。未容長作带，已見亂飛綿。遠外分晴島，深中泊暮舡。惟應漢水色，奈爾一年年。
弄珠亭春日閑望 文同 
弄珠亭上客，來想弄珠人。野草迷晴岸，垂楊暗晚津。天涯羈旅地，村落寂寥春。何處皤然叟，扁舟下釣綸。
寄子駿運使 文同 
西鄉巴嶺下，嶮道入孱顔。使騎到荒驛，野禽啼亂山。問民青靄裏，訪古白雲間。幾日南城路，新詩滿軸還。
寄景孺提刑 文同 
江由岩嶮地，萬木與雲齊。弭節山中宿，思歸夜半啼。麝香霑野草，虎迹滑春泥。到此須憑酒，何人手可携。
公館 文同 
公館晝沈沈，烟雲晚作陰。琴軒冰沼凈，書閣火爐深。默坐自有得，閑行誰可尋。還應上高閣，看雪一千岑。
衰晚 文同 
衰晚得洋川，勞生只自憐。文移供盡日，心力付流年。咄咄空書字，便便聲晝眠。其如昏嫁在，了即賦歸田。
欲雪 文同 
山城蔽層陰，晚照空外滅。天低雲氣暖，此意欲作雪。歸鴉烟慘澹，斷雁風蕭屑。樽酒聊自持，同誰感時節。
晴山 文同 
東北橫群峰，新過夜來雨。扶空立屏障，浩翠小萬古。豈無短齒屐，携手誰我侶。欲往殊未能，□□□□□。
臨漢亭 文同 
危亭俯絕岸，漢水望天表。遥源瀉金穴，高浪灌朱鳥。紆餘轉荆楚，萬里合浩渺。誰知嶓冢下，悸然如带小。
雪中三章寄景孺提刑 文同 
城頭高榭陟嶙峋，坐看江郊灑玉塵。恨不同來對清絕，擬將佳景待何人。
雪中三章寄景孺提刑 晚雪湖上 文同 
朔風吹雪滿橫湖，衆鳥歸栖日欲晡。獨坐水軒人不到，滿林如挂暝禽圖。
雪中三章寄景孺提刑 齋宮 文同 
玉龍噴霧碧霏霏，鈿枕珠衾照百枝。自與侍書人一處，此中全不管岷之。
咏柳  其一 文同 
風外挂簾誇軟甚，雨中盤砌奈長何。一般草木緣何事，聽唱驪駒爾最多。
咏柳  其二 文同 
綠蛾緣條立春後，金蛹抱花寒食前。行人折罷自欲去，更罥長梢留客鞭。
郡齋水閣閑書 湖上 文同 
湖上雙禽泛泛，橋邊細柳垂垂。日午亭中無事，使君來此吟詩。
郡齋水閣閑書 獨坐 文同 
不報門前賓客，已收案上文書。獨坐水邊林下，宛如故里閑居。
郡齋水閣閑書 湖橋 文同 
湖橋北頰花塢，水閣西頭竹村。霏霏薄霧紅暖，漠漠輕烟翠昏。
郡齋水閣閑書 推琴 文同 
點點新萍帖水，濛濛亂絮縈風。盡日推琴默坐，有人池上亭中。
郡齋水閣閑書 靜觀 文同 
十許紋魚弄水，一雙花鴨眠沙。靜觀只恐驚去，無語憑欄日斜。
郡齋水閣閑書 亭館 文同 
亭館翛翛度日，園林寂寂經春。且遮新笋誇客，莫掃殘花悶人。
郡齋水閣閑書 流水 文同 
四首秦僧絕論，一篇楚客離騷。讀罷却彈流水，先生此興尤高。
郡齋水閣閑書 報國 文同 
報國無忘竭節，居官勿用論功。莫問咥咥趨樂，不煩咄咄書空。
郡齋水閣閑書 聞道 文同 
聞道幸非曲士，讀書甘作陳人。爲文自怪逆俗，好畫誰知入神。
郡齋水閣閑書 相如 文同 
相如何必稱病，靖節奚須去官。就下其誰不許，如愚是處皆安。
郡齋水閣閑書 彭澤 文同 
彭澤先生未去，武陵太守常貧。上官幸且容己，下鬼休來笑人。
郡齋水閣閑書 憑几 文同 
列傳日逢佳士，群書時得微言。自對古人憑几，不煩俗客登門。
郡齋水閣閑書 衰後 文同 
衰後常親藥餌，憂來頗憶林泉。身坐謝莊小閣，心游沈約東田。
郡齋水閣閑書 自悟 文同 
自悟空王理勝，因知辯士辭窮。但了一忘六解，休論四異三同。
郡齋水閣閑書 鷺鷥 文同 
避雨竹間點點，迎風柳下翻翻。靜依寒蓼如畫，獨立晴沙可憐。
郡齋水閣閑書 蓮子 文同 
綠實填房未滿，黄茸繞殻方開。爲問因誰勸酒，一時齊側金杯。
郡齋水閣閑書 采蓮 文同 
岸幘客來橋上，濺裙人在湖中。桂楫蘭橈甚處，蓮花荷葉無窮。
郡齋水閣閑書 翡翠 文同 
見諸長喙須避，得少纖鱗便飛。爲報休來近岸，有人愛汝毛衣。
郡齋水閣閑書 朱槿 文同 
含露方矜杳裊，摇風旋見離披。湖上先生笑汝，朝開暮落何爲。
郡齋水閣閑書 青鸛 文同 
常惡靜時鳬鶩，不驚飽處蝦魚。與吾閑正相似，問爾樂復何如。
郡齋水閣閑書 車軒 文同 
平湖靜處朱閣，垂柳深中畫橋。隠几香烟露濕，投竿衣带風飄。
郡齋水閣閑書 偶書 文同 
犢去食苗莫問，烏來攫肉休知。物須以信相感，事忌於心有爲。
郡齋水閣閑書 北岸 文同 
曲榭紅蕖影上，圓庵綠篠陰中。門外何人會畫，故來寫作屏風。
郡齋水閣閑書 自詠 文同 
看畫亭中默坐，吟詩岸上微行。人謂偷閑太守，自呼竊祿先生。
郡齋水閣閑書 再贈鷺鷥 文同 
頸若瓊鈎淺曲，股如碧管深翹。湖上水禽無數，其誰似汝風標。
郡齋水閣閑書 閑書 文同 
逐出堪羞子溥，歸來可重淵明。試問七松處士，何如五柳先生。
往年寄子平 文同 
往年記得歸在京，日日訪子來西城。雖然對坐兩寂寞，亦有大笑時相轟。顧子心力苦未老，猶弄故態如狂生。書窗畫壁恣掀倒，脫帽褫带隨縱橫。喧呶歌詩嘂文字，蕩突不管鄰人驚。更呼老卒立臺下，使抱短簫吹月明。清歡居此僅數月，夜夜放去常三更。別來七年在鄉里，已忝三度移雙旌。今茲惛惛意思倦，加以跕跕疾病嬰。每思此樂一絕後，更不逢人如夜行。
贈日新禪師 文同 
嶕嶢祝融峰，䆗窱懶瓚巖。師也西南人，嘗居彼巉巉。十年不下山，烟雲爛衣衫。借問爾何爲，法味見愈饞。妄萌將軋然，即以慧刃芟。既久闢門戶，不須更封緘。龍神護水瓶，鬼物扶經函。疊足坐蒼石，放身依古杉。一日望劍門，歸心瞥如帆。過我畫戟前，清晨投短銜。欣然揖師坐，未語已不凡。再勘自不破，誰敢分酸鹹。大朴本無痕，巧者强削劖。師如捉龜拂，定不空喃喃。
送竇僉判同年 文同 
冰霜滿清漢，此地送君歸。天涯作遠別，懷抱殊依依。短亭臨灙水，楊柳長條稀。道傍有寒梅，幽香撲人衣。折以持贈君，愛之含春暉。酒罷不可留，晚鴻隨馬飛。
拙詩六韵奉寄興州分判誠之蒲兄 文同 
武興山水郡，左右有佳處。仙巖蟬兩殻，佛字玉一柱。神坑孕金礫，靈竇洩瓊乳。乳柱石窟寺，不辨文字古。主人好事者，乃我詩酒侶。安得陪後乘，放蕩此歷睹。
依韵和蒲誠之春日即事 文同 
輕烟漠漠雨斜斜，無事常教放兩衙。問客江邊求好石，倩人山裏覓奇花。新蔬宛宛生晴圃，淺溜涓涓出暖沙。入夏杯盤須准備，繞畦親灌邵平瓜。
和提刑子功喜雨 文同 
時雨已可喜，况當春發生。入地如流膏，浸灌萬物萌。真宰每自惜，纔灑復却晴。常時稍霑濕，庶彙亦已榮。昨宵忽盛下，欄宇翻瓶罌。高原與庳陸，旦可一尺盈。尋觀太陽起，紅光吐崢嶸。萬里洗氛濁，四顧蒼烟平。群農悉就野，上下羅晨耕。父老荷鋤鍤，林間笑相迎。盡言此美澤，天意恤下甿。麻麥固已定，預見禾黍成。且幸賦輸辦，敢望求他贏。次第還與官，口腹甘別營。願常獲豐稔，自覺所取輕。言罷乃散去，溝壠紛縱橫。使者有職事，其喜誰與并。高齋聽淙淙，不寐達五更。豈不省文移，頼此一夕傾。天明作浩歌，滿紙編和聲。
謝夏文州寄金綫狨 文同 
天地生奇獸，朝廷寵近臣。覆鞍須用此，投網爲何人。梨栗恩雖厚，雲山夢想頻。煩君遠相惠，時爲一沾巾。
依韵和子駿雪山圖 文同 
一白溪山六幅中，其間雪意與雲容。君應記得飛仙下，飈馭亭前此數峰。
此樂 文同 
吏散收簿書，公館如山居。歸來換野服，携策將焉如。園亭極瀟灑，陰森修竹下。拂石坐終日，徙倚不知夜。山月照我明，林風吹我清。口誦太古文，往來池上行。露下覺微凜，南窗歸就枕。心閑神自安，達旦得酣寢。亂曰：懶守爾何爲，日日常若斯。爲言我自爾，此樂非汝知。
百舌鳥 文同 
衆禽乘春喉吻生，滿林無限啼新晴。南園花木正繁盛，小小大大皆來鳴。藏枝映葉復誰使，不肯停住常嚶嚶。就中百舌最無謂，滿口學盡群鳥聲。自無一語出於己，徒爾嘲异常誇從橫。朝朝泊我高柳上，叫破一窗殘月明。幽人穩睡正酣美，無計可奈遭爾驚。少年挾彈彼誰者，安得爲我來五更。
莫掃花 文同 
莫掃花，從教花滿地。縱然堆積亦何害，留之且重東君意。君不見昨朝枝上正芳菲，今日庭前已憔悴。中間得好能幾時，用此請君窮物理。一榮一謝兩皆空，若了非真本自同。但對落英開酒盞，每年如此任春風。
一字至十字成章二首 詠竹 文同 
竹，竹。森寒，潔綠。湘江濱，渭水曲。帷幔翠錦，戈矛蒼玉。心虛異衆草，節勁逾凡木。化龍杖入仙陂，呼鳳律鳴神谷。月娥巾帔靜苒苒，風神笙竽清蔌蔌。林間飲酒碎影摇樽，石上圍棋輕陰覆局。屈大夫逐去徒悅椒蘭，陶先生歸來但尋松菊。若論檀欒之操無敵於君，欲圖瀟灑之姿莫賢於僕。
一字至十字成章二首 詠石 文同 
石，石。陰黑，陽白。岸肧胎，山骨骼。天地鎔鑄，鬼神刻畫。鯤鯢張怒眼，虎兕交鬥額。敲如溫玉聲清，洗似精鋼色碧。花邊矹爾盡奇品，林下礴然無俗格。冰霜慘冽堅操不移，塵土昏冥孤標自隔。嶢矹獨立見到侍中家，磊落群居在牛丞相宅。昔時大士常命汝曰聽徒，今日衰翁且對君爲佳客。
深渡 文同 
前日寒食在綿州，牡丹盛開海棠落。今已逾旬過深渡，山桃一枝橫曉閣。此花平川最爲早，何乃於此才破萼。化工豈爾用功偏，蓋爾所生居絕壑。一年春事但自了，勿較後先嗟寂寞。
嘉川 文同 
嘉川之西過新棧，幾里朱欄繞青壁。我行落月尚在水，水影照人襟袖白。繁英雜綴修蔓上，綠錦纈带垂百尺。清香滿馬去未休，頼爾春風慰行客。
青烏 文同  长江
青烏客館之東軒，前對長江隔層嶂。欹危一徑入林外，竹柵茅檐儼相向。愛其生事亦自足，牛羊縱橫鷄犬放。安得與爾號比鄰，爲作野歌供吹唱。
木瓜園 文同 
驅馬下高崗，吟鞭只自揚。溪山過新霽，草木發清香。浩蕩來江闊，縈紆去棧長。春風去欲盡，樽酒嘆何嘗。
長舉 文同 
山色滿西閣，到江知幾層。峰巒李成似，澗谷范寬能。闊外晴烟落，深中晚靄凝。無由畫奇絕，已下更重登。
水磑 文同 
激水爲磑嘉陵民，構高穴深良苦辛。十里之間凡共此，麥入麵出無虛人。彼甿居險所産薄，世世食此江之濱。朝廷遣使興水利，嗟爾平輪與側輪。
長舉驛樓 文同 
爽氣浮空紫翠濃，隔江無限有奇峰。君如要識營丘畫，請看東頭第五重。
正月八日峽中新花 文同 
深碧長條淺紫芽，曉叢無數傲霜華。只應耻在江梅後，未著葉時先放花。
贈淘金叟 文同 
濯石淋沙不自勞，抉光挑屑甚幺麽。世間有客能胠篋，比爾元來得校多。
過青泥 文同 
鐵山正月雪交加，欲探東風未有涯。纔過青泥春便好，水邊林下見梅花。
過大散寄子駿 文同 
纔過嘉陵心自喜，歸來一夜寫君書。明朝便送曾冰底，定有西行雙鯉魚。
飛仙石溪 文同 
愛此潺湲任濺衣，獨尋幽石坐多時。日斜徒御應相笑，底事教公上馬遲。
籌筆諸峰 文同 
君看籌筆驛江邊，翠壁蒼崖起晝烟。正是峽中佳絕處，土人休用作畬田。
柳池贈丁絪 文同 
場屋聲名四十年，五車書誤一囊錢。老來山驛爲監吏，相對春風但惘然。
偶題 文同 
鬢雲雙墮給明珠，窄窄羅裙短短襦。閑把花枝起新樣，滿調金粉畫文輸。
天漢橋 文同 
風吹兩岸菰蒲乾，日灑一汀鳬鶩寒。夜深霜月照湖水，須上此橋憑畫欄。
望雲樓 文同 
南山北嶺遠如層，朝雲暮雨濃若烝。樓高百尺見萬里，更有底事須來登。
灙泉亭 文同 
竹列蒼戟枝榦稠，亭開翠幄窗戶幽。下分灙水入渠口，正坐小榻臨清流。
此君庵 文同 
斑斑墮籜開新筠，粉光璀璨香氛氳。我常愛君此默坐，勝見無限尋常人。
二樂榭 文同 
㬊山北來聳峨峨，漢水東下流滔滔。開軒直可望百里，最愛此榭凌雲高。
漫郎亭 文同 
鑿城爲洞深且長，沿壕開徑閑復荒。有亭如許入蒙密，誰比次山稱漫郎。
涵虛亭 文同 
雲外衆峰檐際橫，竹間飛泉窗下鳴。欲往二樂即歇此，胸懷已自如冰清。
菡萏亭 文同 
日高過竹湖水光，風長入座荷花香。交紅映綠滿渠下，各有意態隨低昂。
篔簹谷 文同 
池通一谷波溶溶，竹合兩岸烟濛濛。尋幽直去景漸野，宛爾不似在塵中。
王氏北溪 文同 
石龜州北群峰起，一去距城無十里。烟嵐秀氣護巖扃，松菊清香泛溪水。輕裘肥馬正榮耀，春韮秋菘任凋毀。待將底物勒移文，谷口濃雲白如紙。
雋老水墨 文同 
之人勃海後，所尚亦瀟灑。不承春秋學，乃好水墨畫。鵝溪吾鄉里，有絹滑如砑。君凡幾多筆，爲我禿數把。
李堅甫凈居雜題一十三首 靜居 文同 
何事當清世，歸來詠考槃。近聞新住處，不似在長安。
李堅甫凈居雜題一十三首 靜叟 文同 
米鹽辭劇務，宮觀得清資。自取閑官樂，爭教俗客知。
李堅甫凈居雜題一十三首 琴室 文同 
將何寫幽意，有此古桐聲。爲問好彈處，誰來聽蟹行。
李堅甫凈居雜題一十三首 棋室 文同 
身閑無可奈，惟此度晨昏。與客正爭局，聞誰休叩門。
李堅甫凈居雜題一十三首 書齋 文同 
縑緗羅几格，無限有奇書。想在中間坐，渾如獺祭魚。
李堅甫凈居雜題一十三首 畫齋 文同 
試品齋中畫，曾無第二流。頑礓與亂篠，應挂在當頭。
李堅甫凈居雜題一十三首 春軒 文同 
日光明駘蕩，天氣暖氤氳。草木遍庭檻，清香朝暮聞。
李堅甫凈居雜題一十三首 秋軒 文同 
清飈動蕭瑟，翠樾減婆娑。却愛夜來月，滿窗寒影多。
李堅甫凈居雜題一十三首 竹軒 文同 
鐵石枝梢勁，冰霜節目圓。凈摇風苒苒，閑映月娟娟。
李堅甫凈居雜題一十三首 檜軒 文同 
翠羽攢何密，青丸綴實繁。誰知人與木，俱是太清孫。
李堅甫凈居雜題一十三首 水亭 文同 
寒溜日涓涓，縈紆小檻前。不知明月下，誰與弄潺湲。
李堅甫凈居雜題一十三首 退庵 文同 
未老先求退，題庵乃自呼。有才須進用，能保此名無。
李堅甫凈居雜題一十三首 北堂 文同 
凈居都葺了，餘地蓋斯堂。不用栽萱草，無憂可得忘。
晉銘 文同 
長安鬻碑者，遺我古鼎銘。不知其所來，有眼實未經。凡百十九字，詭怪摹物形。縱橫下點畫，不類子與丁。試考諸傳說，其源已冥冥。宣王石鼓文，氣韵殊飄零。始皇嶧山碑，骨骼何竛竮。我恐鬼哭時，正爲此物靈。安得不死神，提去詢大庭。爲我譯其辭，讀之駭群聽。
秦詔 文同 
山流濯幽阬，銅篆發古耀。我行奉天縣，叟以百錢糶。讀之乃二世，元年所刻詔。謂法度量者，盡始皇帝造。辭止曰皇帝，久遠若爲道。乃命斯去疾，具述紀其右。文章既精簡，字畫亦佳妙。亥爾何等人，敢作萬世調。其爲者非是，所累纔一廟。區區頌微末，回首皆可弔。郡兵厭寶玉，得此只揮掉。漂流落荒壤，千載厄潛奧。乃知天宇內，事有不可料。此物今何爲，惟助觀者笑。
問陳彥升覓古瓦硯 文同 
魏主用死力，構彼銅雀臺。當時臺上瓦，百澄爲一坯。燒成比堅玉，翠甲橫崔嵬。西陵既歸後，此地日以摧。後歷典午朝，群雄力相豗。茲臺既已傾，此瓦只自堆。歲久岸谷變，埋沒深蒿萊。初誰得耕人，刳之研松煤。其理密且潤，端歙真可咍。彥升所有者，一一皆珍材。自言欲購時，經歲無一枚。琴紋與錫花，此乃如瓊瑰。前日秘閣下，重匣手自開。示我者佳絕，恰用一樸裁。形模甚古野，用可資怪魁。歸來作詩乞，願致無遲回。
謝楊侍讀惠端溪紫石硯 文同 
學文二十年，語氣殊未成。所以文房中，四譜無一精。豈不願收貯，恐竊好事名。自愧中槁然，敢假外物榮。前日下秘閣，謁公來西城。公常顧遇厚，待以爲墨卿。延之吐佳論，出口無雜聲。語次座上物，硯有紫石英。云在嶺使得，渠常美其評。因取手自封，見授囑所擎。倉皇捧以拜，其喜懷抱盈。歸來示家人，衆目歡且驚。言並我所有，瓦礫而瑶瓊。貴價市珍煤，風前試寒泓。磨知密理潤，點覺浮光清。洗濯鑒面瑩，彈扣牙音鏗。遂剪十襲巾，加以重篋盛。客來有欲觀，稍俗不敢呈。願傳之子孫，更重金滿籝。作詩敘嘉貺，慚比毫毛輕。
西岡僦居 文同 
出官在秦蜀，始末凡十年。所治得公宇，靡不完且堅。中堂與挾廊，角翼相鈎聯。領屬僅十口，出處皆安便。冬夏惡風日，侵薄曾無緣。今年歸中都，職事叨磨鉛。未免僦屋住，敢謂須華鮮。西岡頗幽僻，愛此遠市廛。問得王氏居，十楹月四千。床榻案几外，空處無一椽。匽溷及井竈，坼壁皆相連。經庳須俯首，過隘常側肩。所謂十口者，日繞蝸殻旋。前時大暑中，幾不禁袢延。鬰若鼎釜炊，局如狴犴攣。走蝎過亂蟻，飛蚊劇群蟬。今日幸過之，復畏明日然。喜見白露節，相賀肌肉全。如何下淫雨，曉夕常綿綿。瓦破榱棟漏，柱陷牆垣穿。惟供改席坐，豈暇安枕眠。中庭止數步，深已可載船。盡室徒跣行，一起復一顛。京師費耗地，居止實重遷。俸料計月入，外得無幾錢。却思已過分，僅免親犁田。自望於古人，若地而升天。小廬焦生高，陋巷顔子賢。引之諭妻孥，吾道宜此焉。猶勝比鄰者，寒突無晨烟。
閿鄉值風 文同 
烈風吹華陰，古槐若長呼。高沙起黄磧，四望如一鋪。上馬低便面，據鞍兀長途。日晚過潼關，行客亦已疏。守吏索姓名，沸亂如蟲蛆。兩目不可開，說之使自書。夜至閿鄉縣，僮僕相欷歔。困定即洗濯，泥土捫短鬚。草草具盤飧，零落飯與蔬。恨無姜少府，爲膾黄河魚。
積雨 文同 
京師值積雨，浮淖皆滿城。况當淘决時，左右羅深阬。有客南河居，旦夕堤上行。病僕挾羸馬，十步八九傾。職事有出入，長抱落膽驚。都人素豪恣，小官常見輕。排闢要穩道，斂避不敢爭。試欲效呵止，圜目根姓名。往往被濺污，直落舌與睛。歸來事洗濯，袍袴紛縱橫。仰首問天公，春澤當早晴。幸有好日月，何惜施光明。
大熱過散關因寄里中友人 文同 
六月日正午，大暑若沸鑊。時行古關道，十步九立脚。煙雲炙盡散，樹木曬欲落。喉鼻喘不接，齒舌津屢涸。擔血僮破領，鞍汗馬濡膊。幽坑困猿狖，密莽渴鳥雀。至此因自謂，胡爲就名縛。所利緣底物，奔走冒炎惡。塵心日夜迫，欲住不能略。因念吾故園，左右悉林薄。昔我未第時，此有文酒樂。長松借高蔭，飛瀑與清濯。層崖對僧詠，大石引客酌。畏景雖赫然，無由此流爍。于今只夢想，欲往途路邈。所效殊未立，期歸尚誰約。徒爾發短歌，西首謝巖壑。
問景遜借梅聖俞詩卷 文同 
前日讀子詩，快我煩病軀。若坐大暑中，瓊杯飲琳腴。辭嚴意清絕，敢謂人所無。子乃不自高，尚爾尊聖俞。爲我誦佳句，實亦郊島徒。遂云有家藏，兩軸如椽粗。我方嗜此學，常恨失所趨。願子少假之，使之識夷途。
秋居覽景因感所事 文同 
閒居閉窮巷，拙者誠所宜。掩書坐前楹，默與天理期。是時新雨收，物物含秋姿。疏檐正殘日，曲几方凉颸。群雀下空階，逐逐顧且隨。微蟲出幽隙，繞繞行復飛。疏篁挺堅勁，不並草木衰。叢蘭吐芬芳，豈畏霜露知。觀此動與植，一一全天資。因念物稟生，有性各異持。夫人爲靈者，仁義實所尸。胡爲智巧役，所有日夜隳。不能保其元，妄事紛擾爲。汲汲以就死，所耗無纖釐。還本既不完，何用冠且衣。余因激所遇，攬筆成此詩。庶哉學者心，讀已而悟茲。
彥思示望南山詩因答 文同 
余於岐雍間，屢走官道上。終南百里近，不得迂馬訪。徒常飫雙眼，引首旦夕望。群巒突天起，氣勢頗豪王。余名愛山者，所見亦無量。嵩華最魁傑，詩之豈曾讓。至此覺才弱，不敢輒名狀。世謂秦土强，捨是孰爲壯。彥思奇偉士，雅志同所尚。近自山中來，滿幅以詩貺。凡是山勝絕，鈎罥付心匠。驅聯以大語，句度實奔放。豁若展圖畫，壓紙千萬嶂。讀之未云徹，早自肝膽喪。試欲效其說，無迹可依傍。坐見山所有，已若一携杖。何當俯清渭，解带濯塵坱。掉手入巖谷，琴樽樂幽曠。浩漭八極大，冥心恣飄颺。此意殊未諧，臨風一悽愴。
嘲中條 文同 
荆山赴太華，百萬如走駝。嘴尾不相殊，前後翻海波。既至擁而蹲，仰首爭列羅。太華勢愈尊，引手欲下摩。中條從北來，亦願依巍峨。豈知隊伍弱，只類馬與驘。奔騰氣力盡，群伏飲大河。飲已只南望，岌然將奈何。
寄題威勝軍守居高明榭 文同 
石侯守銅鞮，暑居念煩愀。營基切城角，列礎出樹杪。窗橫四野外，轉目可俱了。長風落霄極，萬里吹縹緲。主人白羽扇，日日上清曉。琴樽嘯佳侶，以樂軍事少。晴煙抹闤闠，暮角送禽鳥。語客莫遽歸，前林月將皎。
仙禽送景遜赴階州監稅 文同 
肅肅彼靈羽，英英下瑶臺。揚翹俗采暗，振響仙籟回。凡鳥只斂避，衆人亦驚猜。羅以萬目網，離以雙翼摧。十載困塵土，一身伏蒿萊。晦色不敢耀，藏音豈能哀。饑腸金屑實，渴吻瓊漿開。俯首事澡刷，一飛遊九垓。
送呂希彥司門通判河陽 文同 
行父須生公相家，修潔不類在紈綺。豈惟浩蕩愛古學，實亦縱橫曉時事。孟州之民爾何幸，一旦得此賢半刺。定知未幾政清簡，日日案頭詩滿紙。河陽花開酒休䛏，太行雲飛樓好倚。若因行縣至盤谷，爲訪其間隠君子。
送周介之學士通判定州  其一 文同 
紫垣之東藩，群宇合四翼。天家積圖史，編簡何萬億。介之才藝選，此地典文墨。縱橫四部內，騁驟千古力。久爲光祿校，頗倦承明直。嘗言石渠樹，五見弄春色。前自啟君相，得請均外職。翩然駕別乘，去矣大河北。
送周介之學士通判定州  其二 文同 
河北扼虜要，定武承其咽。分道宿勁兵，望之爲中權。朝廷倚注地，擇用須材賢。黠獫讋所聞，射獵不敢邊。茲焉勢愈重，豈謂甲馬然。將軍廟堂老，御史蓬瀛仙。合謀運潛略，勝氣壓古燕。惟當陪緩带，壺觴鈴閣前。
送柳才僉判蔡州 文同 
翩翩河東孫，豪邁有祖德。二十補楚掾，能用口破賊。歸來入京寺，不借推挽力。驕夸固其宜，了不見顔色。題輿蓋本乘，入幕乃屈職。淮西號劇府，君也茲斂翼。朝廷選材吏，聞下前日敕。奉詔者云誰，此章君可塞。
送張宗益工部知相州 文同 
學術深沉久未施，晚登臺省世方知。詩章好奏周文廟，字法宜磨魏武碑。禁掖便當提大筆，名藩猶自擁高麾。應憐共試金坡者，答颯渾如鄭鮮之。
送王恪司門知絳州 文同 
絳守園池天下誇，紹述有記詞聱牙。蒼官青士左右樹，神君仙人高下花。遠水依然尚鈎带，舊門想已無靴檛。自憐俗狀不能到，此去羨君專宴衙。
送蒲霖中舍致仕歸閬中 文同 
急趨長拜倦勞勞，自笑風埃滿綠袍。官味十年如水薄，歸心一日共雲高。毫釐已悟蝸爭角，文彩須知鳳得毛。且喜還家收拾在，錦屏山下舊東皋。
送劉立之著作歸長安因赴安定知縣 文同 
西郊晴霧曉霏霏，回首京塵一拂衣。上國莫嗟爲客久，高堂初喜改官歸。洛城氣候花纔動，灞水風光絮恰飛。恨不同遊曲江岸，與將歌酒䛏春暉。
送張正夫監簿歸漢州 文同 
知己非不遇，其如才命違。宦名疑在夢，親祿只徒歸。道路盤危棧，家山指落暉。好將綿竹頌，重拂入關衣。
新霜 文同 
新霜著庭樹，葉下如猛剉。蕭然物容改，有若懼凌挫。砌下丹橘落，牆邊紫榴破。精光竹勁健，沮喪柳怯懦。覽景惜向暮，感時驚忽過。勝事實可樂，閑愁本堪唾。何當共佳客，對此酌香糯。
答馬子山節推見寄 文同 
曾陪參畫從櫜鞬，文雅當時最盛傳。玉挂好風橫飲簟，翠漪明月漾吟船。石渠金馬余何者，綠水紅蓮子尚然。好養江邊鴻漸翼，詔書非久下菑川。
紅樹 文同 
萬葉驚風盡卷收，獨餘紅樹擬禁秋。已疑斷燒生前嶺，更共殘霞入遠樓。楓岸最深霜未落，柿園渾變雨初休。勸君莫上青山道，粧點行人分外愁。
彥思惠榅桲因謝 文同 
秦中物專美，榅桲爲嘉果。南枝種府署，高樹立婀娜。秋來放新實，照日垂萬顆。中滋甘醴釀，外飾素茸裹。彥思摘晨露，滿合持贈我。復侑以佳句，再拜極所荷。珍之不敢盡，玩已即深鎖。茲焉遂名産，沙苑忽幺麽。
彥思有北樓見寄之作依韵和答 文同 
峨峨守居城上樓，最宜登覽群物秋。層檐高搴礙翠嶺，采檻直出橫清流。煙中島嶼遠歷歷，風外巖壑寒颼颼。主人好事客意樂，日夕幸此忘幽憂。
閑居秋日書事 文同 
秋雨晚蕭蕭，端居閑寂寥。雀饑爭朽穗，蟬病落寒條。雲過茶煙沒，風歸硯水摇。惟當䛏圖史，閑日底能消。
寄題湖州沈秀才天隠樓 文同 
自念久不偶，歸老東南州。地名水精宮，家有天隠樓。收捲勢利心，欲與汗漫遊。出處固以義，無爲子光羞。
酬仲幾秦州道上見寄 文同 
送子入秦處，紛紛黄葉間。孤舟渡野水，疋馬轉遥山。明月每夜望，清風何日還。新詩慰牢落，爲一破愁顔。
入谷馬上  其一 文同 
宛轉入深谷，一林還一丘。摇鞭弄新霽，把筆韵高秋。翠巘雲長合，寒潭煙自浮。因成憶猿鶴，聊此爲遲留。
入谷馬上  其二 文同 
亂竹圍清密，垂蘿蔭屈盤。晴林風色淡，晚水日光寒。樹石因誰好，煙雲只自漫。群峰若相待，滿眼碧巑岏。
入谷馬上  其三 文同 
北谷氣象佳，有景乃天設。峰巒互虧蔽，湍瀨相綰結。珍條拂垂袂，芳草留去轍。自顧塵滿纓，安能住深絕。
入谷馬上  其四 文同 
群山護秦隴，轉去轉幽深。嵐氣重壓眼，秋光清徹心。憑鞍吟絕壁，解带坐高林。愛此巖泉好，臨流浣俗襟。
將至隴城縣 文同 
數日山林間，嵬眼復傾耳。煩襟一以換，飄若方外士。今朝出谷口，已覺俗慮起。可惜身上衣，斑班遂塵滓。回首林下游，何年赤松子。
宿雲屏山寺 文同 
翠嶺聳雲端，巉巉走復蟠。客從塵外入，僧向畫中看。月上千巖碧，風生萬木寒。平明惜歸去，猶待一憑欄。
寒食 文同 
蜀客寓秦城，寒威怯夜生。火床功甚小，酒榼力何輕。月外天無色，霜中地有聲。王章龍具薄，數徹郡樓更。
寄彥思時在長安言遊終南 文同 
日日望車馬，君當何日還。談諧思衮衮，篇什愛關關。大道風埃惡，長河冰雪頑。相招早來此，擬欲問南山。
寄景遜 文同 
別後西城上，來須到日曛。目迎秦塞雁，心過隴山雲。寡合無如我，高懷少似君。相思只相望，徒爾託云云。
聽天台處士彈琴 文同 
處士得琴要，誰師師自然。爲言秋思好，因聽夜聲圓。耳出淫哇外，心摇寂寞前。廣陵君且止，不欲慢商絃。
鳴玉亭籌筆之南 文同 
層崖高百尺，亭即層崖下。飛泉若環珮，萬縷當檐瀉。坐可脫赤熱，聽宜徹清夜。亭前樹膚剝，爲繫行人馬。
思歸鳥左右掩作 文同 
峽中足啼鳥，醆鄒不可會。其道思歸者，雄鳴即雌對。前壑雲漸起，後山月已背。行人畏聞汝，一聲一心碎。
夜發散關 文同 
風吹古關口，萬木響如裂。凄凉異鄉客，騎馬關下月。板道霜鑿鑿，石梁溪咽咽。怪來曉寒重，御愛山頭雪。
宿山寺 文同 
高峰浮雲際，古寺高峰上。秋來已瀟灑，雨後益清曠。坐隨明月轉，吟伴寒蛩響。待曉出松關，幽襟謝嘉貺。
中秋月  其一 文同 
隔林灧灧生寒浪，倚漢岧岧數亂峰。記得舊山曾此夕，碧巖千尺坐高松。
中秋月  其二 文同 
望外物容澄似水，坐中秋力凜如刀。此身直願乘雙翼，飛上三峰第一高。
二里溪濯足 文同 
暑氣沉晚樹，晴光滿遥川。下馬古道側，濯足清溪邊。勝事樂水石，幽懷託雲煙。還來振衣起，回首徒悒然。
稠桑見荆山 文同 
萬嶺鬰叢叢，盤雲氣勢雄。縱橫誰畫筆，屈折自屏風。倒樹出斷外，亂雲生掩中。無由更停馬，此意恨如蓬。
白鶴寺北軒圍棋 文同 
祇園隠城角，開軒極幽邃。日影轉不到，居常抱秋氣。余茲度炎燠，一局忘萬事。擾擾門外人，誰知此中意。
太常致齋閑書寺壁 文同 
晚日微明弄雨餘，竹陰桐影共蕭疏。旋移小榻中庭坐，讀盡扶桑太帝書。
景遜以詩招棋因答 文同 
待闕官期遠，僑居客思多。許時閑日月，願與局中磨。
初入二里 文同 
樹色交山色，蟬聲雜水聲。客懷殊不倦，信馬此間行。
又送劉著作 文同 
北地戎馬後，凋殘今幾年。邊民此天幸，縣令若君賢。况自儲蓄久，定知摩撫全。好須圖善政，能爲作詩傳。
送張樸翁歸盩厔  其一 文同 
一覺落天夢，遂吟招隠詩。携家異鄉去，變服散人爲。郿塢雲開後，圭峰月上時。清秋此高興，琴酒問同誰。
送張樸翁歸盩厔  其二 文同 
山曲水曲處，其間皆美田。夫君別桑梓，此地卜林泉。壯歲可立事，明時方尚賢。何當再就詔，便忍說終焉。
宋復古度支晚川晴雪 文同 
霽色變雲林，寒光混烟水。遥山定何處，渺漭纔可指。
早秋山水硯屏 文同 
晚靄隔遠岫，秋容入平林。方素僅盈尺，岩谷能許深。
寇君玉郎中大蟹 文同 
蟹性最難圖，生意在螯跪。伊人得之妙，郭索不能已。
小蟹 文同 
骨甲與支節，解絡尤精研。手足雖爾多，能使如一錢。
黄筌鵲雛 文同 
短羽已褵褷，弱脛方屴岌。母也向何處，開口猶仰食。
滕昌祐芙蓉 文同 
雙幹發寒葩，一枿立紋羽。欲品精妙人，君當二三數。
毛老鬥牛 文同 
牛牛爾何爭，於此輒鬥怒。長鞭鬧兒童，大炬走翁嫗。蒼㺏八九子，駭立各四顧。何時解角歸，茅舍江村暮。
鄧隠老木寒牛 文同 
蒼崖稜層草芊綿，巨木半死生枯烟。羸牛日晚已噍草，稚子天寒猶打錢。
許道寧寒林 文同 
許生雖學李營丘，墨路縱橫多自出。交柯揮霍裴旻劍，亂蔓淋漓張曉筆。
易元吉抱櫟狨 文同 
老櫟抱擁腫，金狨立鬅鬙。當年隴山道，似此見危層。
引子獐 文同 
蒼獐引黄麑，雙耳誰驚立。高原想新霽，町疃見行迹。
崔白敗荷折葦寒鷺 文同 
疏葦雨中老，亂荷霜外凋。多情惟白鳥，常此伴蕭條。
孫太古辟支迦佛 文同 
調御出火起正念，薩埵捧香生信心。二士之意在筆外，彼太古者何情深。
許中正捕龍雷 文同 
彼龍胡爲被天謫，不肯爲天行雨澤。天敕雷公恣搜索，龍藏何所忽爾獲。提之滿空若曳帛，雹風電火相卷射。雷張兩翅但拍拍，首尾挽之足雙磔。龍力與雷固不敵，雷轉威怒龍褫魄，須臾定見肝胃拆。萬力千氣凡幾畫，斯人斯品入神格。
范寬雪中孤峰 文同 
大雪灑天表，孤峰入雲端。何人向漁艇，擁褐對巑岏。
晚秋烟波 文同 
直於一丈素，寫盡千里景。雲山杳杳已成秋，烟水漻漻方入暝。君應無心得此畫，我豈有言能爾詠。
春山 文同 
岡原草木秀，溪谷雲霞媚。君筆誰所傳，獨解吐和氣。
秋山 文同 
孤峰露蒼骨，疏木聳堅幹。高堂挂虛壁，爽氣來不斷。
梁信羯鼓小圖 文同 
高梧間垂楊，玉宇極清邃。三郎當殿坐，左右擁佳麗。氍毹近香案，蹲獸吐碧穗。寶几承畫控，繽紛交綵袂。花奴卷雙袖，俯立前奏技。君王顧之笑，軒廡動和氣。誰謂一尺素，寫遍天上意。聽者定何如，觀之猶解穢。
蒲生鍾馗 文同 
寒風酸號月慘苦，梟飛狐鳴滿墟墓。叢棘亂礓翳野霧，古社禿剝倒枯樹。下有三鬼相嘯聚，初行誰家作疰忤。痛熱腫癢快嘔吐，塞噎咽喉脹臍肚。呼巫召覡使呪詛，翁驚嫗忙設賽具。茅盤草舡置五路，飯盂炙串狼籍布。相共收歛各執去，方此危坐歠且哺。忽爾相視生畏怖，有神傑然駕巨牯。前訶後擁役二豎，此神噉鬼充旦暮。其腹尚餒色躁怒，鬼遥見之悉失措。竄匿不暇相告諭，酒傾肉落雜穢污。魄魂飛蕩身偃仆，一入木底只四據。一尚把盞愕以顧，一自隠蔽捩眥覷。神用氣攝縛束固，前死入吻無十步。計之嚼嚙或味飫，蒲生胡爲適爾遇。畫之滿卷無一誤，筆墨醜怪實可懼。持以贈余子何故，摇手不取一錢賂。他日乞詩者尤屢，試爲言之寫其故。
折楊柳 文同 
垂楊百尺臨池水，風定烟濃盤不起。欲折長條寄遠行，想到君邊已憔悴。
仁宗皇帝挽詩十首  其一 文同 
緒業承三聖，規模盛一王。朝廷周禮樂，庠序漢文章。殊俗皆歸往，蒸民盡樂康。帝功如此大，宜享壽無疆。
仁宗皇帝挽詩十首  其二 文同 
徇速承王後，聰明復辟初。恩波同海浸，刑網比天疏。屢有搜賢詔，曾無諫獵書。惟餘封禪事，應恨缺蒲車。
仁宗皇帝挽詩十首  其三 文同 
求治親垂詔，觀文自著圖。何曾憑喜怒，未省蔽讒諛。塵世留徽號，烟霄返舊都。悠悠增筴驗，難問鬼臾區。
仁宗皇帝挽詩十首  其四 文同 
寶輅嬉遊少，珠宮藝學優。仙毫媚風帛，睿藻煥星鈎。天極推神曆，兵防演秘謀。飈流今已矣，長共糓林秋。
仁宗皇帝挽詩十首  其五 文同 
政殿咨丞弼，經筵引俊髦。未嘗耽逸樂，終是過焦勞。歸路三山遠，遺臺萬古高。小臣無分去，定擁墮髯號。
仁宗皇帝挽詩十首  其六 文同 
神鼎猶烘藥，夷槃已實冰。留恩均器服，下詔約山陵。影殿虛綈几，皇堂掩漆燈。蕭蕭柏城下，空有暮雲凝。
仁宗皇帝挽詩十首  其七 文同 
浮世期云盡，清都位欲傳。秉珪徒請命，脫躧遂登仙。遺澤流天下，重光照柩前。幾時來甲觀，更待一千年。
仁宗皇帝挽詩十首  其八 文同 
被衮纔憑几，躋階忽受同。哀文鋪帝業，謚冊講仁功。竭蹷趨群后，號咷動兩宮。銘旌來鞏洛，萬里卷悲風。
仁宗皇帝挽詩十首  其九 文同 
幡翣離三殿，簫笳接兩都。堯殂如考妣，禹葬省人徒。豈並遊韶石，應同去鼎湖。愁聞下竹使，海外走哀符。
仁宗皇帝挽詩十首  其一○ 文同 
史祝周壇日，人憂杞國時。飲池無善效，頮水有遺辭。仙仗朝三后，蕃儀集四夷。從今河與洛，長瀉鳳臺悲。
正肅吳公挽詩  其一 文同 
虎節歸兵日，麟符命使年。帝將還二府，人已哭三川。清議誰違者，高風自凜然。佳城空萬古，一壙掩寒烟。
正肅吳公挽詩  其二 文同 
晁董文章重，夔龍德業尊。簡編成故事，穹壤與長存。風旐飄寒陌，霜笳咽晚原。誰人碑有道，應不愧斯言。
張中允先生挽詩三首  其一 文同 
善頌堂中客，華嚴會裏人。生爲天所祐，沒與佛相親。祖送逾千兩，哀號動四鄰。宜祠瑞筠社，永配蜀江神。
張中允先生挽詩三首  其二 文同 
鄉校咨橅範，閨門慕典刑。愛看高士傳，欲注凈名經。素節標家牒，芬情勒冢銘。近誰瞻碧落，應見少微星。
張中允先生挽詩三首  其三 文同 
文行俱高妙，聲名五十秋。君恩來草澤，子舍上瀛洲。有相身須盡，無誰淚不流。庭前雲蓋石，長伴影堂愁。
張思孺秘校挽詩二首  其一 文同 
昔在天彭郡，僑居過一冬。感君常見訪，無日不相從。遠寺携棋局，高亭把酒鍾。誰知三載後，孤冢列新松。
張思孺秘校挽詩二首  其二 文同 
人前常奉詫，張也好堂堂。處衆謙和甚，居官志力强。當時君壯健，在座我蒼浪。今日翻相哭，無言問彼蒼。
呂惠穆挽詩四首  其一 文同 
文靖登庸久，朝廷政教隆。相門無或議，子舍有如公。恩澤非徼幸，官榮悉治功。至今清論在，常滿縉紳中。
呂惠穆挽詩四首  其二 文同 
帝御皇圖後，公居右府時。開陳諸議論，感發止嗟咨。自此傾宸眷，方將正宰司。胡爲便淪謝，天意固難知。
呂惠穆挽詩四首  其三 文同 
憶在南邛日，家君此忽亡。公時帥本道，力爲濟歸喪。賤息將何報，深恩不可忘。如今每念及，惟有淚浪浪。
呂惠穆挽詩四首  其四 文同 
自出公門下，常蒙禮意勤。相看如子姓，交政爲郎君。每望中書入，俄驚遠訃聞。何時高冢上，永日哭寒雲。
張林宗司勳挽詩三首  其一 文同 
巫峽乘軺去，涪江擁節還。方來赴京兆，又出領潼關。髀肉川涂瘦，顛毛案牘斑。音容今遂已，清血爲公潸。
張林宗司勳挽詩三首  其二 文同 
候騎排弓箙，牙門換戟衣。使麾方報入，神柩已云歸。關吏驚來往，鄉人嘆是非。生平幽石在，誰爲刻珠璣。
張林宗司勳挽詩三首  其三 文同 
素節鄉評重，清芬世閱傳。謝家兒姪盛，穆宅弟兄賢。展矣茲良士，嗟乎不永年。西風寄哀調，願爲唱新阡。
張道宗比部挽詩三首  其一 文同 
學富詞章妙，才高志力强。帝方知可用，官欲漸難量。始得西原使，纔終右省郎。念公今止此，無語問蒼蒼。
張道宗比部挽詩三首  其二 文同 
見說關西訃，危腸已似刀。撫膺成一慟，復魄遂三號。舊館州名桂，新居里曰蒿。九泉休負恨，蘭玉滿兒曹。
張道宗比部挽詩三首  其三 文同 
憶在南岐日，于今十二年。宦途聊邂逅，賓館重留連。正喜謀黄峒，俄驚葬圃田。無由執行紼，徒爾淚如泉。
石左藏挽詩二首  其一 文同 
世澤傳清範，戎韜演秘謀。雄藩未賜節，大壑忽移舟。謝氏胡床在，羊公羽扇收。光華歸令子，何恨掩泉丘。
石左藏挽詩二首  其二 文同 
昔年陪宴上崏臺，一聽新歌一舉杯。此會如今嗟已矣，擬將何調寄餘哀。
邛州賞豐亭 文同 
人之創亭意，大率繇己便。夫何我公者，所作異他見。臨邛郡東北，井井畫群甸。其民喜施力，無歲不登衍。公因到城上，有此多稼羨。而云彼嘉穀，誠我民所擅。如其每用此，豈不鄉土戀。伊我牧其衆，胡爾懼流轉。遂茲謀棟宇，顯顯向一面。題爲賞豐字，義不止營繕。常時命僚侶，于時歌管薦。高談詫上瑞，衮衮莫之倦。擎酒揖大野，指顧一欣忭。田夫各相語，我輩誰曰賤。太守亦爲我，今日又張讌。
邛州倅 文同 
將欲言治人，必先由正身。身正人自治，此化行如神。總總群聖書，論說尤諄諄。後賢守爲法，不敢忘逡巡。有欲著其迹，更假他物伸。或取几杖明，或用盤盂陳。或則銘於座，或則書於紳。此皆貪道者，欲己日夕親。涵泳既滋久，盛德光璘璘。魯侯相門子，佩義而服仁。來乘別駕輿，齒髪何青春。開口議政事，條件皆有倫。春露與秋霜，畏愛其吏民。尚懼有片缺，不使其質純。乃於廳事側，開軒承甲寅。題曰三省堂，大構高榜新。地古物象野，水竹清衣巾。公暇每居此，寂嘿如隠淪。冥心以自觀，外揣復內循。一有所不逮，補綻無纖塵。既已自作詩，文理相彬彬。宛轉示明戒，欲使風俗淳。愚重侯所存，再拜無辭頻。待己固如此，賢哉君子鄰。常願此基構，永不罹荆榛。有壞則請修，使之名不泯。
題何靖山人隠居二首  其一 文同 
錦屏山下何夫子，鐵带麻衣真古人。苦學詩來偷鬢老，樂爲儒後却家貧。酒中酌月江村夜，琴上彈風鶴寺春。君已歸尋舊閑味，肯騎肥馬入紅塵。
題何靖山人隠居二首  其二 文同 
因循失計下青山，却恨谿雲占斷閑。黄卷聖賢忻對語，青雲岐路祗低顔。月牆槐影侵階暗，雨檻秋花滿目斑。自愛蕭條真吏隠，心清不累有無間。
題兜率寺 文同 
簿領迷人喜暫閑，聊尋古寺陟孤巒。柏藏一徑中間窄，雲斂千峰四面寬。遠目已將飛鳥過，寸心更乞老僧安。若爲借得禪房宿，卧看龕燈一點殘。
題鳳凰山後巖 文同 
此景又奇絕，半空生曲欄。蜀塵隨眼斷，蕃雪滿襟寒。澗下雨聲急，巖頭雲色乾。歸鞍休報晚，吾待且盤桓。
子瞻戲子由依韵奉和 文同 
子由在陳窮於丘，正若淺港橫巨舟。每朝升堂講書罷，緊合兩眼深埋頭。才名至高位至下，此事自屬他人羞。猶勝俁俁彼賢者，手把翟籥隨群優。岌如老鶴立海上，退避不與鶖鶬遊。文章豈肯用一律，獨取無間有神術。所蓄未嘗資己身，搰搰恰如蜂聚蜜。有時七日不火食，支體雖羸心不屈。陵陽謬守卑且勞，馬前空愧持旌旄。平生讀書若奊詬，老大下筆侵離騷。貧且賤焉真可耻，欲撻群邪無尺箠。安得來親絳帳旁，日與諸生供唯唯。須知道義故可樂，莫問功名能得幾。君子道遠不計程，死而後已方成名。千鈞一羽不須校，女子小人知重輕。
依韵和子瞻遊孤山 文同 
跨明越，壓蘇湖，錢塘風物天下無。玉峰孱顔石穿漏，雪海浩蕩潮喧呼。舊嘗持之詫吾孥，會挈爾去相與娛。宦遊若不來此都，腰間綵組徒云紆。子瞻鳳咮新結廬，日哦其間興不孤。平生美志自償足，休問滿眼生萑蒲。有物可比中鄙夫，蜉蝣朝生死於晡。公攘顯奪入胠篋，驕穉無乃非良圖。子瞻之樂固有餘，辨說是非從魯蘧。我今有索君勿逋，歸日好景爲我摹。
再和 文同 
問子瞻，何江湖，乃心魏闕君豈無。胡爲放浪檢束外，日與隠者相招呼。籃輿往往從以孥，靈運石壁無此娛。窮深極險興未已，豈復更憚梯登紆。過客休誇衡與廬，天下此景君勿孤。欲將文字寫物象，當截無限春江蒲。登高能賦屬大夫，遊覽未厭嗟已晡。安得世上有絕筆，盡取君詩妝在圖。此身之外何贏餘，成然而寐其覺蘧。請看湖上人名逋，此子形相誰解摹。
和陳基載大雨 文同 
黕黕雲如涌，淙淙雨若傾。驟翻銀漢濁，勻灑玉繩明。雷怒無停勢，風豪有遏聲。危樓已初伏，猶謂裌衣輕。
和張推官荔枝 文同 
長嗟珍果滯遐方，好種華林奉帝王。夏簟滿風羅秀色，曉梯乘露摘新香。潑霞乍染愁將變，烹玉纔凝忍更嘗。正在臨邛病痟甚，忽蒙佳惠敢相忘。
贈李仲祥道士 文同 
不見先生已數年，相思惟是誦嘉篇。因來守郡空山裏，又喜通名畫戟前。抵掌劇談猶矍鑠，堆胸豪氣尚蜿延。近聞買得鵝池住，且向人間作地仙。
賀陳基載重陽日 文同 
文酒尋常不厭求，坐中須得賈長頭。幸逢九日稱佳節，宜對三嵎賞素秋。歲月但看隨葉落，利名當信與雲浮。憑君且學龍山飲，一醉能令萬事休。
寄張郎中 文同 
常媿無才動有權，十年鄉里但留連。養成答颯人應笑，學得支離自謂賢。三館舊遊層漢上，一麾今守亂峰前。幸逢別駕如張軌，免對蘇章說二天。
遊閑居院 文同 
乘暇訪閑居，臨行欲所須。急沽龍口酒，忙打佛前魚。
大元觀題壁 文同 
三十窮男子，其如膽氣成。鴻毛在鄉里，驥足本乾坤。周孔爲逢揖，軻雄自吐吞。平生所懷抱，應共帝王論。
游石門詩 文同 
凌城走馬過花村，先玩玉盆到石門。細想張良燒斷處，巖前佇立欲銷魂。
句  其一 文同  西湖
北客若來休問事，西湖雖好莫吟詩。
句  其二 文同 
擬將一段鵝溪絹，掃取寒梢萬丈長。
句  其三 文同 
興來雷出土，萬籜起崖谷。
句  其四 文同 
來觀古柏丹淵客。
遊連山涌泉觀次文與可韵 楊闢之 
雙旗曉出遠遊山，遍覽幽奇日日閒。幕下淵雲陪後乘，馬蹄歸去月華間。
遊連山涌泉觀次文與可韵 任道 
繚繞澄江面面山，使君來與吏民閒。可堪歸騎臨晴陌，散盡遊人夕照間。
遊連山涌泉觀次文與可韵 麻臺文 
得得朱輪到此山，遲留共愛此幽閒。人生勝事惟行樂，休問黄粱一爨間。
句 趙成伯 
只有當年燕子樓。
賦新繁周表權如詔亭 任伋 
盡道君家教育深，義方高作靄儒林。綵衣已是真郎貴，紫詔方旌昔日心。鯉每趨庭惟獨立，鶴常和子自鳴陰。此之能事人方信，勝積籝中十萬金。
遊安樂山 任伋 
安樂溪上峰，萬木森翠羽。孤撐切天心，橫拓壓坤股。氣勢西吞夷，光芒南定楚。雲泉出石竇，淋漓灑玉宇。烟蘿纏林梢，摇拽垂翠組。
句 任伋 
榆錢莫買城南春，柳絲莫繫城中人。何修別墅。
送程給事知越州 虞大熙 
標置才謀孰尚公，拜恩新領浙江東。黄扉玉殿官儀貴，皂蓋朱幡使節雄。耕織富饒青嶂裏，樓臺縹緲翠雲中。到時湖上看秋月，安得清樽侍下風。
題共樂堂 錢暄 
疏就湖山秀氣濃，花林茂列景爭雄。管弦交奏客歡合，臺榭競登人喜同。環嶂鷺行飛早晚，平波魚陣躍西東。荒蕪芟去成佳致，換得汀洲月與風。
遊日山 錢暄 
清晨渡水陟秋山，日上高原葉葉丹。已傍松筠尋磴道，更瞻臺殿倚層巒。梁間雲氣蒸衣潤，窗外嵐光照席寒。顧我塵勞嗟少暇，暫驅熊軾一盤桓。
恭和 呂公著 
雪消春動氣清微，夾道都人望帝暉。法部已調絲竹管，御袍初進赭紅衣。康衢彌節嚴三衛，真館焚香降六飛。宴罷瑶池回蹕晚，五雲通夜擁端闈。
分題得癭木壺 呂公著 
天地産衆材，任材謂之智。棟桷與楹杙，小大無有棄。方者以矩度，圓者中規制。嗟爾木之癭，何異肉有贅。生成擁腫姿，賦象難取類。檃括所不施，鉤繩爲爾廢。大匠睨而往，惻然乃有意。孰非造化功，而終朽不器。刳剔虛其中，朱漆爲之僞。斟漿挹酒醴，施用惟其利。犧象非不珍，金罍豈不貴。設之于楹階，十目肯注視。幸因左右容，反見爲奇異。人之于才性，夫豈遠于是。性雖有不善，在教之揉勵。才亡不可用，由上所措置。飾陋就其長，皆得爲良士。執一以廢百，衆功何由備。是惟聖人心，能通天下志。
天津晚步 呂公著 
芝蓋久稀疏，暮雲空坱北。千年舊都城，一片閒宮闕。禁籞尚連延，觚稜猶巀嶭。橋勢橫雌霓，堤形偃初月。瀍澗岸已深，漢唐時既歇。危亭獨坐人，浪把興亡閱。
楊郎中新居和堯夫先生韵  其一 呂公著 
高齋曠望極山川，却顧卑居不值錢。二室峰巒凝畫碧，萬家樓閣带輕烟。春濃繚繞環遊騎，地勝依稀寓列仙。唱發幽人丞相和，當時紙貴洛城傳。
楊郎中新居和堯夫先生韵  其二 呂公著 
碧瓦朱門將相居，見嵩臨洛百家無。登高此地還能賦，會老他年定入圖。花發四時排步障，鳥鳴終日勸提壺。何人遇賞偏留賞，逸士清風激鄙夫。
和魏教授見贈 呂公著 
清世文章日月懸，無才惟幸樂豐年。遊山太室更少室，看水伊川又洛川。古有孟軻難語覺，時無顔子易爲賢。讀書每到天根處，長懼諸公問極前。
留題龍門二首  其一 呂公著 
融結成來不記秋，斷崖蒼壁鎖烟愁。中分洪造夏王力，橫截大山伊水流。八節灘聲長在耳，一川風景盡歸樓。行人莫動憑欄興，無限英雄浪白頭。
留題龍門二首  其二 呂公著 
誰將長劍斬長蛟，斬斷長蛟劍復韜。爪尾蜿蜒凝華岳，角牙獰惡結嵩高。骨傷兩處嶄蒼壁，血出東流洶巨濤。此物猶難保身首，爲言讒口莫嗷嗷。
龍門石樓看伊川 呂公著 
數朝從款走烟霞，縱意憑欄看物華。百尺樓臺通鳥道，一川烟雨屬僧家。直須心逸方爲樂，始信官榮未足誇。此景得遊無事日，也宜知幸福無涯。
二十二日晚步天津次日有詩 呂公著 
溪翁昨晚步天津，步到天津佇立頻。洛水只聞煎去棹，西風唯解促行人。山川慘淡籠寒雨，樓觀參差鎖暮雲。此景分明誰會得，欲霜時候雁來賓。
和王常侍登郡樓望山 呂公著 
四賢當日此盤桓，千百年人尚厚顔。天下有名難避世，胸中無物漫居山。事觀今古興亡後，道在君臣進退間。若藴奇才必奇用，不然須負一生閒。
和王安之六老詩  其一 呂公著 
六老皤然鬢似霜，縱心年至又非狂。園池共避何方勝，樽酒相歡未始忙。杖屨爛遊千載運，衣巾濃惹萬花香。過從見率添成七，况復秋來亦漸凉。
和王安之六老詩  其二 呂公著 
六客同遊一醉鄉，又非流俗所言狂。追遊共喜清平久，唱和爭尋警策忙。薦酒月坡林果熟，發茶金石井泉香。千年松下麾談麈，襟袖無風亦自凉。
和王安之六老詩  其三 呂公著 
林下狂歌不貼腔，貼腔安得謂之狂。小車行處鶑花鬧，大筆落時神鬼忙。門掩紫荆闤闠遠，牆開甕牖薜蘿香。一般天下難尋物，洛浦清風拂面凉。
寄吳傳正寺丞 呂公著 
敦篤情懷世所稀，昔年今日事難追。雪霜未始寒無甚，□桂何嘗色暫移。洛邑士人雖我信，天津風月只君知。夢魂不悟東都遠，依舊過從似舊時。
延福坊李太博乞園池詩 呂公著 
宣威十九次高牙，奕葉功臣舊將家。清世辭榮歸里第，白頭行樂過年華。杯盈香醑浮春水，曲度新聲出靚花。如此園池如此壽，兒孫滿眼慶無涯。
王安之同赴王宣徽洛社秋會 呂公著 
後房深出會親賓，樂按新聲妙入神。紅燭盛時翻翠袖，畫橈停處占青蘋。早年金殿舊遊客，此日鳳池將去人。宅冠名都號蝸隠，邵堯夫敢作西鄰。
歸洛寄祖擇之龍圖 呂公著 
恩深骨髓謂慈親，義重邱山是故人。歸過嵩陽舊遊地，□雲收得薜蘿身。
送程給事知越州 鄭穆 
菟符優寄寵清賢，邸吏相驚印紱鮮。方面幾稱良太守，名區今作小神仙。夏王古穴幽藏怪，賀監明湖冷浸天。爲語錢塘二千石，詩筩頻發渡江船。
贈仙居宰陳述古  其一 鄭穆 
我愛仙居宰，隆時起四方。青衿遊戶闥，逢掖在軒堂。自昔風蠻貊，于今邑校庠。賀衙聞勸學，耆耋涕彷徨。
贈仙居宰陳述古  其二 鄭穆 
我愛仙居宰，渾渾政不拘。縱民如野鹿，任道若荒蕪。訪境土皆闢，訂風惡亦無。平生志嚴整，伺隙莫操弧。
贈仙居宰陳述古  其三 鄭穆 
我愛仙居宰，巖巖氣宇寬。百筳微出響，萬楫一生瀾。邑小天爲壽，民愚地與安。經年不相見，已見欲躋難。
贈仙居宰陳述古  其四 鄭穆 
我愛仙居宰，接人推至誠。一官厓岸絕，百志惠慈生。
桐竹君詠 陳翥 
高桐凌紫霞，修篁拂碧雲。吾常居其間，自號桐竹君。不解倣俗利，所希脫世紛。會交但文學，啟談皆典墳。吁嗟機巧徒，反道胡足云。
西山桐十詠 桐栽 陳翥 
吾有西山桐，栽之未盈握。所得從野人，移來自喬嶽。節凝葉尚秘，根疏土自剝。匪爲待籬鷃，庸將栖鸑鷟。異日成茂林，論材誰見擢。巨則爲棟梁，微亦任楹桷。仍堪雅琴器，奏之反淳樸。大匠如顧憐，委軀願雕斲。
西山桐十詠 桐根 陳翥 
吾有西山桐，密鄰桃與李。得地自行根，受芘逾高藟。上濯春雲膏，下滋醴泉髓。盤結侔循環，岐分類枝體。乘虛肌體大，墳漲土脈起。扶疏向山壤，蔓衍出林地。願偕久深固，無爲半生死。倘儀大厦材，合抱由茲始。
西山桐十詠 桐花 陳翥 
吾有西山桐，桐盛茂其花。香心自蝶戀，縹緲带無涯。白者含秀色，粲如凝瑶華。紫者吐芳英，爛若舒朝霞。素柰亦足擬，紅杏寧相加。世但貴丹藥，夭艷資驕奢。歌管繞庭檻，翫賞成矜誇。倘或求美材，爲爾長所嗟。
西山桐十詠 桐葉 陳翥 
吾有西山桐，下臨百丈溪。布葉雖遲遲，庇根亦萋萋。密類張翠幄，青堪翦封圭。滑澤經日久，濡毳隨幹躋。近風带影動，墜雨向身低。寧隠凡鳥巢，自蔽儀鳳栖。松柏徒爾頑，蒲柳空思齊。但有知心時，應使常弗迷。
西山桐十詠 桐乳 陳翥 
吾有西山桐，厥實狀如乳。含房隠綠葉，致巢來翠羽。外滑自爲穗，中虛不可數。輕漸曝秋陽，重即濡綿雨。霜後威氣裂，隨風到烟塢。雖非松柏子，受命亦知土。誰能好琴瑟，種之向春圃。始知非凡材，諸木豈予伍。
西山桐十詠 桐孤 陳翥 
高梧已繁盛，蕭蕭西山隴。毳葉竟開展，孫枝自森聳。擅美推東南，滋榮藉萋菶。不能容燕雀，只許栖鸞鳳。寧入吳人爨，堪隨伯禹貢。雨露時加潤，霜雪胡爲凍。况有奇特材，足任雅琴用。中含太古音，可美清風頌。
西山桐十詠 桐風 陳翥 
分材植梧桐，桐茂成翠林。日日來輕風，時時自登臨。拂幹動微毳，吹葉破圓陰。虛凉可解慍，輕鼓如調琴。莫傳獨鵠操，願述栖鳳吟。豈羞楚襄王，蘭臺堪披襟。亦陋陶隠居，高閣聽松音。無爲摇落意，慰我休閒心。
西山桐十詠 桐陰 陳翥 
枝軟自相交，葉榮更分茂。所得成清陰，仍宜當白晝。蔭疑翠帟展，翳若繁雲覆。日午密影疊，風摇碎花漏。冷不蔽空井，高堪在庭甃。吾本閑野人，受樂忘煢疚。亭亭類張蓋，翼翼如層構。月夕獨裴回，猶思一重復。
西山桐十詠 桐徑 陳翥 
時人羨桃李，下自成蹊徑。而我愛梧桐，亦以成乎性。中平端隊道，還往非遼敻。直入無欹斜，橫延亦徑挺。月夕葉影碎，春暮花光映。清朝濛露濕，落日隨烟暝。不使草蔓滋，任從根裂迸。堪詣蔣詡徒，惟任蓬蒿盛。
峴山 范微之 
南□會要地，山水控雄壯。峨峨峙峴首，濃綠疊千嶂。群峰相迤邐，頑□厠□□。漢流紀東麓，汪汪□□漲。原隰錯綺組，雲□織纖纊。景物革四時，眺聽增萬狀。羊公昔鎮撫，平吳啟霸王。經國有餘裕，□□此登訪。表表□形勢。
偶書 黄庶 
此心爲地把書耕，若問生涯指六經。欲語世人真富貴，胸中珠玉又無形。
讀赦書 黄庶 
詔書一尺洗寰瀛，舒卷雷霆萬物驚。天祇無私均雨露，地緣强半是榛荆。人間疾苦言堪療，塞外豺狼腹未盈。不是朝廷用桑孔，丁寧渾只念蒼生。
遣懷 黄庶 
六載紅蓮客，差池又一年。無人和白雪，有意補青天。肝膽論興廢，詩書謁聖賢。尊中古日月，窮達付陶甄。
山居獨酌 黄庶 
山寒未放春消息，獨把單醪慰寂寥。書對聖賢爲客主，竹兼風雨似咸韶。醉鄉城郭燈前到，愁賊戈矛盞底銷。野菜溪魚隨分有，不堪回首叫簞瓢。
春日閑居 黄庶 
韁鎖身閑似未名，方愚情性被春輕。酒教筆硯因花廢，路爲亭臺與草爭。野客笋邀煨短茁，鄰僧茶約煮新萌。無時杖屨穿林去，真是尋芳戶一丁。
贈山寺僧 黄庶 
慵飽浮圖世共憎，蓬蒿師獨養牛耕。田驅白石年常過，林印青薪歲旋生。竹似子孫憐笋茁，樹添松柏補風聲。眉頭怪得春來喜，雨起蔬苗粒粒成。
寄子蒙授常寧令 黄庶 
疏率君堪愛，無心宦又高。身思眠白屋，人勉著青袍。號隠疑名福，貪歸似姓陶。常寧邑雖小，應合得牛刀。
靈竹 黄庶 
綠陰清韵竹蕭然，歷歷當年泣淚痕。千古舜妃湘水底，必應憔悴有慚魂。
山水卧屏 黄庶 
林泉生長厭應難，更寫方屏幾曲間。仕宦東西苦無定，此心長似宿家山。
和劉卿材十咏 耕者 黄庶 
四海兵今息，耕夫未得知。黄粱不敢吃，碗尚半蒿藜。
和劉卿材十咏 牧豎 黄庶 
逐處隨青草，生來不識愁。旱田乾欲死，拍手也須謳。
和劉卿材十咏 紅樹 黄庶 
幾樹濃於茜，斜陽景最幽。忽因風雨盡，全減十分秋。
和劉卿材十咏 野廟 黄庶 
中國浮圖盛，祈禳漸不過。吾民非獨困，山鬼恨尤多。
和劉卿材十咏 堠子 黄庶 
一堠居市廛，百堠居林莽。土木若有情，山中亦惆悵。
和劉卿材十咏 水鴨 黄庶 
憶在山中日，溪邊把釣鈎。相逢恐驚起，招手却回舟。
和劉卿材十咏 溪聲 黄庶 
至音不可收，今人滯形器。欲知古樂心，山中此聲是。
和劉卿材十咏 草市 黄庶 
衝市柴魚集，應山鷄犬號。問知人苦樂，米價不多高。
和劉卿材十咏 龍潭 黄庶 
寂寞真龍去，雩壇血不乾。世情多冷暖，對此鼻辛酸。
和劉卿材十咏 溪橋 黄庶 
憶得別離日，鄉橋柳脚斜。讀君詩一轉，全似到吾家。
觀雪 黄庶 
疑是天公戲，都傾海作鹽。松筠知不變，丘壑見無厭。清爲詩家極，寒因酒戶添。冬溫成俗疫，得此勝針砭。
酒 黄庶 
千載醇醲意，長隨麴糵新。解將今日月，轉入古乾坤。悶至勝良藥，愁來敵故人。幾杯聊酩酊，五斗趣還均。
登鄭氏閣 黄庶 
林泉無價自由身，韁鎖登臨趣未真。望處好山俱得力，夜應明月不孤人。任從心外煩於蟻，長對樽中別有春。當日若知風物勝，定移鷄犬過江濱。
立春 黄庶 
此日春方到，春心亞舜堯。勾芒如稷契，大蔟似咸韶。衡柄三陽把，陶鎔萬物翹。家家助和氣，剪綵作花飄。
題人移牡丹 黄庶 
林上春來恰恰忙，安排顔色與春裝。栽培欲報應先發，根柢雖移不改芳。紅藥便隨心減價，黄蜂偷喜蜜添香。憑君剩釀看花酒，待插花枝滿首嘗。
探春 黄庶 
雪裏猶能醉落梅，好營杯具待春來。東風便試新刀尺，萬葉千花一手裁。
筇竹杖 黄庶 
琴鶴爲友朋，出入常拂拭。生來節便高，故有扶危力。
題東寺柱 黄庶 
竹風松月牢於鎖，關閉人心物外情。燕雀聞經俱已慣，歸來不怕讀書聲。
教繩權學書偶成 黄庶 
文字有緣曾弄墨，見來官小免咨嗟。喜將筆硯傳生計，不失詩書作世家。字識姓名能指點，寫因梨栗不傾斜。著鞭莫落時人後，三十塵埃監汝爺。
次韵答王甫判官 黄庶 
塵埃蹭蹬落麤官，頼有詩書可自安。人到聖賢由感激，國施鐘鼎爲艱難。須期燕骨千金價，莫動黄陂萬頃瀾。窮達功名無早晚，好山宜且醉吟看。
致政吳侍郎挽歌詞  其一 黄庶 
千里資甘旨，凄凉一日遺。爲臣如廣受，生子似皋夔。筆硯諸孫哭，謳歌幾郡思。秦人失太守，翻有怨天辭。
致政吳侍郎挽歌詞  其二 黄庶 
荆棘二疏路，幾人同敝衣。仕塗師白髪，國老欲彤幃。遺稿詩書滿，行旌雨雪飛。陝民應淚落，不見板輿歸。
署中新栽竹 黄庶 
移作亭園主，栽培霜雪姿。不辭桃李笑，只待鳳凰知。少已留風住，疏宜待月篩。相看時一醉，誰道小官卑。
和題雲臺觀 黄庶 
太華疑挨畢昴回，欲觀形勝上雲臺。雪中地把銀屏立，雨後天將畫軸開。景好更宜和月看，客忙常是愛山來。我知遊者登臨意，常恨西軒落日催。
都廳誦書偶成 黄庶 
主人調鼎手，千里刃迎虛。暗使民如堵，能容吏似樗。莓苔眠杻械，燕雀聽詩書。刀筆慚無補，身爲白蠹魚。
題公美庭前蘆 黄庶 
長安只說誰花好，君把青蘆砌下栽。鳴雁也知人好事，幾時銜得入關來。
和公美季點書事 黄庶 
知君行縣樂，經見飽朝昏。禾黍富年戶，牛羊落日村。趁雲看華沒，衝雨渡涇渾。頗得詩家助，聊應慰旅魂。
送石都官赴闕 黄庶 
爲郎四十者，堂有二親稀。止仰官爲養，行應淚在衣。白雲偏佇立，黄犬好頻歸。去有山公啟，天心正似饑。
長安賀晏相公生辰 黄庶 
衙鼓簪紳動，靈椿薦壽醪。吾君合堯舜，此日降伊皋。盤誥文章老，丹青事業牢。乃朝尊柱石，千里輟鈞陶。民即謳歌借，霖應夢寐勞。秦人下車樂，遠邇賦崧高。
次韵和言懷 黄庶 
五常爲種耕情性，天意寧分有與無。史解戮人惟戮古，地能埋死只埋愚。青雲易把詩書買，白髪難停日月驅。顧我無才背時俗，浮名早晚見歸途。
和子玉病起遊書齋 黄庶 
蕭齋久不往，筋力試筇初。窗戶蝸涎鎖，塵埃鼠迹書。病魔雖已去，詩癖竟難除。苔地欣重掃，徘徊意有餘。
依韵和舞陽楊令九日羊川鄉同小飲之作 黄庶 
青帘白屋得新醅，坐待村童買果迴。旋撚野花爲泛菊，更尋山路作登臺。世途已把灰心死，樽酒聊同笑口開。多謝晚禽知客意，歌吟來往勸餘杯。
謝趙太傅遺聚米圖經珣所作 黄庶 
文武生賢子，羌圖帝所多。始欣知馬援，終嘆失廉頗。蒼鼠巢遺稿，黄埃鎖舊戈。遠人猶偃蹇，掩帙淚滂沱。
哭水丘隨州 黄庶 
卧理隨民欲問安，訃郵俄至廢朝餐。秦川舊會歡如在，漢水新書墨未乾。丹旐已歸人寂寞，素車徒有淚汍瀾。時情冷暖尤無味，一臂相知在肺肝。
席上送韋中舍歸襄陽 黄庶 
如君七十少，梨栗有堅牙。琴杖新行李，雲泉舊世家。講求栽樹法，拂拭釣魚車。獨美今歸去，青衫脫有涯。
次韵和真長新春偶書 黄庶 
東風寂寞掩柴關，時苦刪文筆凍乾。只把詩情磨世態，更憑酒力禦春寒。塵埃不必頻彈鋏，巖石終期共挂冠。嘆息焚和名利者，乾坤未似斗筲寬。
伊川喜雨 黄庶 
尺雨乘春慰望深，家家倉廩一年心。伊川父老還知否，此是隨車傅說霖。
送真長書記知舞陽 黄庶 
塵土淹沉客，詩書夢寐身。又辭千里幕，去布一同春。路想多歸戶，庭應絕澇民。青衫莫嗟嘆，知已在陶鈞。
和陪丞相聽蜀僧琴 黄庶 
百年生計一張琴，敝軫枯弦抵萬金。世上幾人曾入耳，樽前此日是知音。清風明月虛無境，白雪陽春寂寞心。莫訝南薰沉聽久，致君基業用功深。
飲張承制園亭 黄庶 
小園豈是春來晚，四月花飛入酒杯。都爲主人尤好事，風光留住不教回。
八日探菊 黄庶 
行遶牆邊菊，躊躕賞物心。秋風應有意，明日是知音。酒惜浮花醉，詩留把葉吟。兒童欣佳節，撚蕊試黄金。
市得笛竹簟因成詩 黄庶 
八尺枯冰簟一筒，小軒拂拭趣誰同。樽前聲負千杯月，窗下光贏一枕風。易向曲肱增舊意，詩因仰看有新功。蠹書圍遶高眠處，夢與塵埃路不通。
廬山道中遇黄介夫因寄四十字 黄庶  庐山
冷日蒼山下，相逢笑又顰。文章已膾炙，名位尚埃塵。昔見纓嘗請，今言雉欲馴。腥膻滿南郡，忍醉解池春。
次韵和雪霽遊西湖 黄庶  西湖
雪會遊人意，元朝變物華。醉鄉銀作界，詩客玉爲家。魚影紋冰縠，禽蹤篆霰沙。餘英恐銷盡，目斷夕陽霞。
次韵向元伯春晚有作 黄庶 
好花未得千場醉，風雨飄零又一春。自是勞生無暇日，芳菲何處解孤人。
次韵居正暮春感事 黄庶 
物報春光去已深，殘紅滿地綠成陰。晚花便好吟詩惜，餘景應須載酒尋。歡意莫教時節挫，窮愁自倚歲寒禁。亭園况是登臨勝，何必流年動素心。
次韵元伯西軒桃李 黄庶 
李白桃紅氣味奢，早須分付醉吟家。春風春雨難期信，便是無言做落花。
望春偶書 黄庶 
信馬尋春上古原，天工一幅繡平川。花應笑我將詩句，便當遊人費萬錢。
次韵居正四月牡丹 黄庶 
四月殘紅日日稀，平陽園檻正芳菲。春知東館酣賓客，應是陽和未放歸。
和元伯走馬看牡丹 黄庶 
城中走馬趁殘春，詩別餘花句句新。何似園家不吟醉，姚黄魏紫屬遊人。
次韵元伯初夏南洋河即事 黄庶 
芳菲已去絕音塵，臨水踟躕景又新。應是溪源來最遠，落花流水洞中春。
次韵子儀初夏偶作 黄庶 
醉紅方寂寞，吟綠又裝成。急雨荷宜聽，清風簟可迎。燕忙諳物態，花盡見時情。獨有無言意，不知枯與榮。
看春牓偶成 黄庶 
每看春牓獨嗟咨，蹭蹬塵埃已十期。韓老有知應笑我，歸時無計只癡兒。
陪丞相遊石子澗  其一 黄庶 
賓吏親携澗底行，潺湲風遞似相迎。只應山鬼知公意，乞雨新添瀑布聲。
陪丞相遊石子澗  其二 黄庶 
澗下禽魚識上台，聽泉履迹遍蒼苔。巖邊不欲踟躕久，只恐商王夢遠來。
次韵和真長四季牧童  其一 黄庶 
怯雨宜晴不識愁，去隨青草牧春牛。無人古路歌兼笑，歸去山花插滿頭。
次韵和真長四季牧童  其二 黄庶 
曉牧侵星大暑天，晝尋芳樹綠陰眠。惜牛不使衝殘日，歸带黄昏飲小川。
次韵和真長四季牧童  其三 黄庶 
角穿黄穗手橫笳，不省人間有鬢華。落日西風歸去路，枯桑黄葉兩三家。
次韵和真長四季牧童  其四 黄庶 
枯笛手持無律呂，清風曲調逐時新。數竿冬日渾無價，暖靠牛眠不教人。
次韵元伯曉出白門 黄庶 
山形雲染翠屏曲，溪色練鋪銀漢東。樓臺一軸古今本，行者往來圖畫中。
栽竹 黄庶 
小檻栽培得此君，綠陰疏韵似相親。從來風月爲三友，吟社新添客一人。
嵩山 黄庶 
峨峨鎮中夏，峻極萬尋隮。突兀磨天頂，窈窕入地臍。中林興夏雹，半壑卧秋霓。泉恐連清漢，峰疑擁碧圭。雲高四夷見，雨到八方齊。渤澥看如带，青冥上是梯。醉堪捫日月，吟可摘婁奎。翠蓋何時動，金爲玉檢泥。
隠真齋庭多怪石小詩求數株 黄庶 
曾經禹貢清泉骨，今是莓苔幾世孫。知君突兀滿庭下，乞我雨中雲數根。
和元伯中伏夜雨南洋河水泛 黄庶 
雨洗三齊中伏月，乖龍連夜起雲門。溪聲斗似銀河落，驚斷詩書一夢魂。
登鄆州溪堂 黄庶 
仁智模來物狀親，登臨宜入古圖身。慣看韓老詩中景，樹色泉聲似故人。
中秋夜月 黄庶 
人間共賞中秋月，酒社詩家意味長。天上必應霜露早，桂叢凋盡飽青光。
輦下會里人子蒙飲 黄庶 
秋風吹客衣，歸思入夢寐。相逢在千里，一飲勝百醉。果脯隨分列，不減到家味。平生金石心，顛倒獨莫棄。何時不搔首，共話醫國計。恨未得杞梓，欲把斤斧試。塵埃鞋履穿，各走車馬地。唯茲栖栖懷，酒碗可以慰。
探春 黄庶 
春色若有價，黄金量山丘。幾擬把酒吟，浪欲開口酬。今朝庭柳枝，拗折絲已柔。東風弄五色，漸落草木稠。我營賞春資，甕盎蟻已浮。山川天開畫，祇擬酩酊遊。
對花 黄庶 
詩昔甫白在，造化困刀尺。我生幾年後，浪自鎸頑石。對花雖把筆，好句恨莫得。耒陽與采石，孤墳沒荆棘。幾欲肉白骨，再插風雅翼。海爲一杯酒，地爲一領席。醉坐吟萬物，語出埋霹靂。乾坤髓可掬，鬼神淚可滴。人生貴適意，身是天地客。糟床不可乾，吟紙須强擘。花落若解醫，有金費千鎰。
和白雲庵七首 白雲庵 黄庶 
白雲無種滿地生，有時出山爲雨露。老僧惆悵望雲歸，盡日庵前自來去。
和白雲庵七首 清風軒 黄庶 
老僧拂榻人不知，獨與清風事來去。朝昏宴坐向軒中，此身便是清風主。
和白雲庵七首 宴坐臺 黄庶 
老僧坐見萬物空，往往終日居此臺。破衣兀坐若枯木，山鳥不怕行莓苔。
和白雲庵七首 醒石 黄庶 
老僧拂拭待遊者，雲骨一片莓苔青。塵埃萬事心若醉，到此不覺令人醒。
和白雲庵七首 磬石 黄庶 
古樂破散鄭衛起，走入萬物不可名。山中惆悵莫能到，疑是舜時韶一聲。
和白雲庵七首 明月臺 黄庶 
老僧山中嫌月窄，夜夜獨上高高臺。四邊不肯著閑樹，故要滿坐清光來。
和白雲庵七首 白石澗 黄庶 
林間旋疊石爲路，日日自汲澗底泉。老僧意趣似童子，洗手濯足聽潺湲。
登扶風王宗元山亭 黄庶 
雲收南山頭，太白青崔嵬。我有泉石夢，坐對懷抱開。小池數斛水，涉鳥來毰毸。遺翎與行迹，縱橫在蒼苔。憶得釣磯上，到家如一迴。蔬畦參差綠，採掇助酒杯。痛飲不能去，遶竹猶徘徊。主人林巖癖，笑傲蒼烟堆。心憂百里病，良田正黄埃。欲知主人喜，雨抱山脚來。
賦得退之畫像 黄庶 
功名已寫後世耳，身入人間圖畫看。嘆息浮圖滿天下，猶疑怒髪尚衝冠。
游石甕寺 黄庶 
飛泉自有迎客意，聲到山前入人耳。泉聲引行不知疲，石路磽确折屐齒。長安睫滿車馬塵，林巖夜夜來夢寐。雲烟郊原鋪古圖，心眼開快明如洗。渭流屈曲成大篆，書破野色爲綠紙。丘墟沉吟古興廢，秋風正入紅樹起。折碑斷垣卧荆棘，意思紛亂不可理。窮幽更下蒼崖根，把酒坐聽潺湲醉。山花似欲勸苦飲，時散清香入人鼻。奔走恨不身長遊，喜寫姓名藏薜荔。
喜雪 黄庶 
長安雪一尺，朝扉失南山。坐喜疾疫消，敢避衣褐單。關中西征後，所向饘粥慳。去年新錢敝，千里成彫殘。漫漫豐穰候，風俗開客顔。秦人飽稼穡，共望倉廩寬。幕府俸薄少，藜藿日滿盤。明年麥定好，慰喜聊加餐。
次韵和松徑 黄庶 
行人旱亢日，共蔭蒼烟姿。豈識雪霜心，但輕螻蟻皮。中爲棟梁用，莫嘆斧斤遲。樗柳盡犧象，後凋終不衰。
登大雲頂 黄庶 
區區霸迹欲知小，試絕大雲孤頂看。老僧指我日上處，鏡面瀉出黄金盤。
送黄景微西遊 黄庶 
先生古肝脾，久恨不得識。唯聞公卿家，要作門下客。千載卞和淚，爭磨薦書墨。姓名落四海，履雜車馬迹。塵埃十年衣，幾度改顔色。紛紛九衢中，拭眼見珪璧。敝褐埋衆人，胸肺無丈尺。從來饑渴心，既見轉不釋。斗酒聽語論，今古吐白黑。秋入汴柳枝，買馬欲西適。虜方豺狼驕，似漢子弟國。予知弱諸侯，必得主父策。
謝劉簿李尉見訪 黄庶 
詩書卧蓬蓽，柴門晝方開。邑官劉與李，馬蹄破蒼苔。林居厭蛙黽，喜振敝席埃。見此六翮姿，茅荆共徘徊。我欲駐車轍，蔬果傾舊醅。山花恨未饒，無以助酒杯。今古飽夜話，痛飲勝百迴。春風旌旆滿，匏瓜去難陪。
送郭評事節判磨勘 黄庶 
塵埃衣襟改顔色，獨洗青衫三十年。足迹不入奔走途，來往銓戶鞋履穿。一時同上青雲人，往往裨補造化權。朝梳滿手見白髪，嘆息不置齒牙間。只言歸田有幾畝，種秫欲釀山中泉。腰邊即見佩銅墨，我喜百里瘡痍痊。
登見山樓 黄庶 
太守終南爲客主，出入厭倦馬與車。與山朝夕欲還往，作樓近在室一隅。主人去久山寂寞，正值青帝催焦枯。我拘簿書甚杻械，擺脫步上提酒壺。郊原猶未見春色，似據水墨長安圖。也知好景天更惜，高峰常是雲模糊。安得風伯持大篲，掃灑百里如屏鋪。顯昧萬狀古詩國，收拾可禿千毫書。我來願作風雅戶，醉倒坐待明月扶。去家若有巖下夢，免復夜夜尋歸途。
和題竹軒 黄庶 
小軒移得清風枝，知君公退來忘機。山禽自識主人慣，客到有時驚不飛。
下棋 黄庶 
古人欲寫得喪形，萬事畫在方罫內。黑白勝負無已時，目送孤鴻出雲外。
暑軒夜坐 黄庶 
夜氣入庭樹，小軒坐前檐。清風動巨箑，浮雲捲重簾。月遲待交舊，蚊噪憎諛讒。輕凉若可買，金願量谷巖。
聞蛙 黄庶 
佞舌兒女柔，異教蜩螗喧。豈能聽蛙黽，靜枕詩書眠。
憶竹亭 黄庶 
蓬萊楚山底，傍舍竹四圍。狂鞭入門戶，亂笋爭牆籬。與竹事還往，相對一束書。壯長走世路，駑駘强鞭笞。塵埃客灞滻，遠夢夜夜歸。小亭久不理，漏棟生白芝。偶放簿書筆，杖屨改舊詩。呼童誅蒿萊，掃灑莓苔基。誰庭無花卉，憎有兒女姿。獨移蒼烟本，慰我千里思。坐生山林趣，亭園有光輝。免使清風來，留在桃李枝。月明遶竹步，撚挽頤頷髭。相向若知己，動摇影參差。人間欠藥石，稚乳驕羌夷。青杉汙汙垢，寸尺莫可裨。忍作倉廩盜，寧老詩書饑。養笋爲釣竿，早晚耕蒿藜。
和百塔寺四首 四開亭 黄庶 
亭前流水醒客耳，亭上白雲開客顔。老僧有意厚來往，四面更令看好山。
和百塔寺四首 聽泉近詔天下收古樂器 黄庶 
五音入耳大聲散，情性破碎不可完。而今虞舜欲儀鳳，願獻泉譜爲韶源。
和百塔寺四首 芳亭 黄庶 
峨峨佛屋瘦四海，志士嘆息傷容顔。高僧淳拙有深意，獨自結茅山水間。
和百塔寺四首 水閣 黄庶 
山僧聽泉心不足，鑿池汲引爲蟾泓。自言猶欲洗俗耳，夜靜爲聞蛙黽聲。
和暑雨偶書 黄庶 
暑如煎烹欲狂走，猛雨似洗沉痾瘳。寧知詩書一枕夢，便作桃李三春遊。蛙蜩叫噪若交舊，蚊蠅癡鈍如仇讎。今君病起正高卧，莊蝶處處宜相求。
漁家長安前詩 黄庶 
插屋數竿網，穿籬幾尺船。水鄉菱芡足，不著免租錢。
宿趙屯 黄庶 
蘆花一股水，弭楫日已暮。山間聞鷄犬，無人見烟樹。行逐羊豕迹，始識入市路。菱芡與魚蟹，居人足來去。漁家無鄉縣，滿船載稚乳。鞭笞公私急，醉眠聽秋雨。
宿采石 黄庶 
秋風宿兼葭，花落若霜雪。江山古興廢，荆棘壘出沒。水收鳬雁聲，夜靜寒籟發。漁舟自來去，笑語載明月。詩形動筆墨，恨乏風雅骨。謫仙爲黄土，冢平名突兀。句編天下口，千載字不滅。人間比興復，泉底魂魄悅。坐誦姑熟語，酌酒當棗栗。醉夢若可見，好句當須乞。
擬歐陽舍人古篆 黄庶 
隸書滿紙籀文廢，字法破碎失本根。中間陽冰入篆室，下筆日與丞相親。點畫各得萬物體，科蚪筋骨千載新。泉銘學語童子知，大曆幾字名忽振。足知古人自負恃，碑峴巨石垂千春。篆字堆積天下宇，晚得紙本如希珍。鋪舒牆壁動人眼，直木曲鐵若可捫。人爲黄土久寂寞，略不訛缺纔鱗皴。我疑山鬼恐漫滅，往往鎸鑿施斧斤。公來醉吟江山國，得之愛嘆何殷勤。刻詞猶恨紀不足，句句與古風雅鄰。一旦紙貴文字市，粥詩賈篆聲云云。蘇梅鸞鳳相上下，鄙語燕雀何能群。
大孤山 黄庶 
彭蠡百里南國襟，萬頃蒼烟插孤岑。不知天星何時落，春秋不書不可尋。石怪木老鬼所附，茲乃與水同浮沉。鳴鴟大藤樹下廟，祭血不乾年世深。軸艫千里不敢越，割牲釃酒來獻斟。我行不忍隨人後，許國肝膽神所歆。落帆夜宿白鳥岸，睥睨百遶寒藤陰。銀山大浪獨夫險，比干一片崔嵬心。宦遊遠去父母國，心病若有山水淫。江南畫工今誰在，拂拭東絹傾千金。
汴河 黄庶 
汴都峨峨在平地，宋恃其德爲金湯。先帝始初有深意，不使子孫生怠荒。萬艘北來食京師，汴水遂作東南吭。甲兵百萬以爲命，千里天下之腑腸。人心愛惜此流水，不啻布帛與稻粱。漢唐關中數百年，木牛可以腐太倉。舟楫利今百於古，奈何益見府庫瘡。天心正欲醫造化，人間豈無針石良。窟穴但去錢穀蠹，此水何必求桑羊。
樊侯廟 黄庶 
陰森樊侯廟，古木澧水傍。茲民畏如生，奔走豕與羊。家家奉侯諱，若在父母堂。我來憩行役，再拜奠公觴。緬思英豪姿，名與此水長。風偃衆樹枝，擬若怒鬣張。陰官有兵師，想在賁育行。今茲戎虜驕，內爲府庫瘡。安得七尺軀，長戟再激昂。橫行匈奴中，庶以康肺腸。
游石池潭 黄庶 
吾家溪潭動百尺，坐見游魚可倒指。月明無風水不動，鈎絲鑒中出朱鯉。乘閒具酒席草岸，呼網一舉常百尾。鱠霜炙玉眠鴟夷，樹挂落日醉不起。幾年手板負青山，趁魚舷聲不入耳。凉秋九月役吏事，瘦馬奔走黄葉裏。有酒不得好景飲，訪古或問芻牧子。指我石池十里近，蒼苔畏崖碧無底。楚王北遊嘆寂寞，創奇造幽有遺址。我來徘徊知是否，廢興盡可付流水。彷彿故溪在吾目，濯手漱齒有餘思。開樽喜與風景遇，蘆花入杯勸人醉。漁翁有意助酒卮，青竹盡日垂空餌。我疑溪靈靳異景，不遣紅鱗滿人意。人生天地未歸客，計較貴賤羞犬彘。當須醉倒載月歸，不信鄉夢留不止。
食鱠 黄庶 
秋風蓴魚肥，兔罝饞涎落。溪友入晝夢，但苦青衫縛。落日渡河水，食指相悟覺。宿夕治鱠具，共作泛舟約。網罟遮青答，老鱒薦絲臛。玉軟飽下筯，坐視肴果惡。酒薄如疲兵，對此得衛霍。迴首食五鼎，適意均一樂。人間軍須後，甑釜有藜藿。甘鮮豈敢事，聊此慰寂寞。
家僮來持雙井芽數數飲之輒成詩以示同舍 黄庶 
我疑醇醲千古味，寂寞散在山茶枝。雙井名入天下耳，建溪春色無光輝。吾鄉茶友若敵國，糞土尺璧珍刀圭。嗟予奔走車馬迹，塵埃荆棘生喉頤。煮雲爲腴不可見，青泉綠樹應相嗤。長鬚前日千里至，百芽包裹林巖姿。開緘春風若滿手，喜氣收拾人恐知。江南陽和夜欲試，小齋獨與清風期。石鼎泉甘火齊得，混沌不死元氣肥。詩書坐對爲客主，一啜已見沆瀣醨。通宵安穩睡物外，家夢欲遣不肯歸。不信試來與君飲，洗出正性還肝脾。
靈井 黄庶 
何年清泉眼，幾斛涵蒼苔。甕盎日夜至，長滿莫可涯。天旱不知竭，衆流起黄埃。淘綆乾未定，能使沴氣開。廟祠失根柢，故老奠酒杯。蠶民咒棗栗，千斤意徘徊。兒童慣冷暖，預知春秋來。臨之鑒鬚眉，方鑒無煤炲。窟穴若喉吭，我疑吐雲雷。何當鞭蜃螭，與國驅旱災。
過建成侯廟 黄庶 
鳴鴟古木末，饑鳥啄腐柯。下有黄侯宮，清風在藤蘿。公昔爲刺史，俗若閨門和。德銘潁人心，千載不可磨。至今奉如生，慢侮莫敢過。破祠望道路，丹檐獨峨峨。春秋賽豚肩，里巫日婆娑。牛童不知此，來往夕陽歌。
過許由冢 黄庶 
稷契寧渴死，不飲箕潁泉。先生獨洗耳，不聽天子言。清風飽進退，千載何悠然。孤墳沒荆棘，高名爭青山。嗟我迍邅身，一命行十年。味薄無辛鹹，璞頑廢雕鎸。朝行箕山麓，暮挹潁水源。竹帛何處所，搔首熊魚間。白雲要閑友，尚苦兒女牽。丈夫合勇决，顧計羞面顔。
洛陽道中 黄庶 
秋風滿巾衣，洛水行飲馬。山川氣象老，身若在古畫。嵩雲知客心，峰色如掃灑。荒草遍丘墟，沉吟動舒瀉。
過少姨廟 黄庶 
陰森老柏少姨廟，爐烟蓬勃疑行雲。祭盤狼籍山鳥飽，巫祝生涯來往人。
竹軒 黄庶 
小軒與竹事還往，庭下寂寂無客塵。開書讀對聖賢語，一畝清風爲主人。
賦聞角 黄庶 
角本金鼓儔，獨主昏曉色。日收雲氣黄，月斜霜露白。征夫朝夕聞，淚落甲鎧黑。時平腐橐鞬，白首眼不識。嚴城重啟閉，不廢角人職。老農鼓腹聽，安識天子德。
賦小桐 黄庶 
小桐纔幾尺，氣壓百歲樗。雨露意未飽，風月韵已孤。鳳凰肯寂寞，燕雀空踟躕。天地有和氣，想爲桐之腴。我願刳作琴，獻上九重居。坐使薰風還，雖死骨不枯。
賦轆轤 黄庶 
火雲旱風苗欲死，曲木直綆寒泉深。耕夫淚濕原上土，老圃顧盼輕黄金。
賦古佛 黄庶 
樹老枝半死，碑斷壁底眠。古屋顔色改，有佛獨巋然。蒼首上雨足，壞臂蔓草纏。野老每再拜，往往報豐年。孔祠照四方，制度丹雘妍。朝夕過其下，孰肯爲恭虔。土木茲僅分，吾民信益堅。佛法入人心，誰與斸其根。蒼蒼不可問，用意或者偏。木蠹罪豈大，付與啄木權。胡不啄佛徒，使蠹民之天。
賦古碑 黄庶 
古寺得斷碣，偃卧敗壁陰。莓苔入破字，欲讀不易尋。姓字駁難辨，展轉風雨侵。塵穴夏蛙宿，草盛秋蟲吟。田夫煅可礪，老婦寒可砧。伊非浮圖家，歲月徒駸駸。予聞岐陽鼓，篆法抵萬金。存者十止九，太息涕泗霪。
次韵和中伏坐夜 黄庶 
萬兵昏雨過，暑斗插雲傾。老佞溪蛙靜，真交海月生。遊氛褰幕帟，遠籟起莖英。清洗塵埃慮，幽通造化情。酸鹹時味薄，寂寞古途亨。去象筌真意，無形寫天聲。詩疑窺杜子，文欲造盤庚。身在清風國，神游白玉城。希夷乘浩氣，沆瀣飲元精。坐久忘昏寐，迴頭有啟明。
灸贅疣 黄庶 
贅疣在予手，累久至三四。初視君外物，於意不能置。居閑或灸灼，已沒出復繼。贅出與贅沒，曾莫生死異。天地贅一氣，萬物贅天地。贅復贅於人，小大而已矣。人之於爲贅，作爲有大盩。至理本無事，破真以爲僞。善惡亂大性，賞罰亂大治。宮徵亂大聲，青黄亂大賁。寸尺亂大刑，酸鹹亂大味。大樸如瘡疽，空虛無完理。天地不爾仇，爾獨贅之計。耻指不若人，孟子其有謂。志小略其大，殆非達者意。棄火復投艾，兩忘吾贅贅。
賦八月竹 黄庶 
我養一軒竹，秋來成綠陰。萬物有衰意，獨懷霜雪心。西風嵇叔醉，明月白公吟。迴首看桃李，何嘗費百金。
遊雲門山 黄庶 
南山州之屏，四時改顔色。日夕太守宴，供帳減繒帛。更求秉燭飲，圖寫在四壁。烟雲時藏埋，景好疑愛惜。我官府中塵，喜與山相識。泉石未還往，愧負苦逋責。秋風復杖屨，持酒窮勝僻。莓苔轉蒼崖，郡國在几席。廢興賦飛鳥，牛羊自朝夕。風物摹大句，才薄徒噤嘿。唯作酩酊歸，山月吐半璧。沉吟又慰喜，三友添飲客。
携家遊倭松 黄庶 
倭松名載四海耳，百怪老筆不可傳。左妻右兒醉樹下，安得白首巢其巔。
庭樹聯句枝字爲韵 黄庶 
婆娑庭中樹，老大千年枝。百弓蔽赫日，四座生凉颸。影怪疑龍蛇，聲和認塤篪。未被斧斤賞，敢辭塵埃欺。輪囷壯士嘆，冷淡童子嗤。盤根得地固，挺材本天資。枌榆謾百尺，杞柳徒一圍。節堅費刻畫，莫訝繩墨遲。枝狂躍蛟虬，癭怪蹲熊羆。有時相摩擊，往往霹靂飛。篩月碎玉散，障日翠幄垂。腹空懶龍卧，實少饑禽悲。敗葉童僕憎，清陰兒女嬉。堂萱小人態，階藥老婢姿。春禽似竽笙，夏蜩若羹糜。提孩不出戶，知時如耆龜。得成孤高狀，敢忘毫末時。身遭藤蘿蔽，心與松柏期。晨烟拂杪起，落日侵梢齊。老蠹病其中，啄木爲良醫。公輸不在世，志士空嗟咨。止知楩柟高，苦厭樗櫟卑。大屋必欲構，老匠寧終遺。棟梁如採收，散材安足知。
斑石枕聯句 黄庶 
斸得西山骨，磨礱露斑駁。凝結一何怪，形模萬難學。直疑彩雲根，又訝紫珉璞。中瘦皺蛟腹，外文灼龜殻。冷剖清泉肝，𥡥搘老鰲脚。堅方君子性，清純聖人樸。有氣當補天，無瑕應並瑴。定漬盤古苔，想漏神農藥。堪作夢寐寶，尤是炎蒸託。眠月病頭愈，橫風酲肺濯。珊瑚侈可唾，陶甄脆堪撲。夜深魘鬼驚，晝冷詩魔愕。首愜無俗夢，心清去煩惡。蘄簟方敢友，蜀筇良可攫。何必檄愈風，何必文驅瘧。質任兒女嗤，頑宜僮僕謔。枕流固迂誕，籍糟徒落魄。潤生審將雨，輝發疑有玨。髑髏莊生狂，虎魄宋武薄。欲鑱中郎銘，文章體猶弱。欲秘淮南書，神仙志非樂。我疑混沌礦，誰與礱竅鑿。可作甘寢輿，華胥詣冥寞。子道足施爲，我拙困嬰縛。已謀其巾履，行當老蒿藿。子其乞我歸，終焉卧雲壑。嗜好我已癖，須求子雖慤。氈舊王固惜，瓢陋顔不博。異時一經子，便當千金橐。客退獨摩拂，卧送山月落。
送蘇田司理 黄庶 
秦人勇鬥暴，獄訟號難理。錙銖較罪法，闕責莫可避。蘇生决曹掾，以明縛奸吏。我見獄戶囚，出入有平氣。章章三年課，已在山公啟。六月暑濕衣，出汗若炊燹。俸微迫朝夕，衝熱事行李。一身不能賙，送子腸腑沸。
送李室長慶州寧覲 黄庶 
我愛孟堅文學飽，持筆去作將軍客。鋪張大漢征北功，手携直上燕然刻。千載事挂單于眼，至今猶若擒白黑。幾年羌夷瘡一方，窟穴未掃壯士瘠。我生南方長詩書，愛國區區肺如炙。欲於塞外勒姓名，往往夜夢賀蘭石。一來長安事刀筆，駑駘不展芻粟力。峨峨李公邦之梓，聲載百郡理霹靂。今年權佩慶州印，上馬威至吞秋色。羌夷奔走若奴婢，剺面童子嗔可摑。白頭慶民能記數，前時太守有陰德。試求園中手栽樹，邊人應作甘棠惜。老幼事公如父兄，妥帖不敢相干極。子來別我省塞上，霜風漸著邊樹赤。塵埃恨絆不得往，安得鑽肩生羽翼。子今才華筆端富，山川去入風雅國。黄雲白草牛羊肥，區落鷄犬晴歷歷。將詩寫作聚米圖，歸來爲我一指畫。
和柳子玉官舍十首 心適堂 黄庶 
一屏一榻無俗塵，左置枯琴右開易。重門不閉誰往還，明月清風是相識。
和柳子玉官舍十首 思山齋 黄庶 
吳兒心著吳山深，終南滿目不自慰。有時蟬蛻書几邊，夢到五湖千里外。
和柳子玉官舍十首 小池 黄庶 
清泉數斛關幽事，坐見鏡中魚往來。浮萍蝕盡秋月面，霜爲一磨如匣開。
和柳子玉官舍十首 新泉 黄庶 
牆根新冽寒泉眼，風廊一股來泠泠。燈花夜半知我喜，恰是舊山穿石聲。
和柳子玉官舍十首 竹塢 黄庶 
笋隨人意疏處生，清風如歸自來去。雖然不與俗子期，陰過鄰家亦銷暑。
和柳子玉官舍十首 土榻 黄庶 
床前一尺二尺泉，床後三枝五枝樹。眠閑圖似在家山，夢魂不使東南去。
和柳子玉官舍十首 怪石 黄庶 
山阿有人著薜荔，廷下縛虎眠莓苔。手磨心語知許事，曾見漢唐池館來。
和柳子玉官舍十首 怪石 黄庶 
山嵬水怪着薜荔，天禄辟邪眠莓苔。鈎簾坐對心語口，曾見漢唐池館來。
和柳子玉官舍十首 茴香 黄庶 
鄰家爭插紅紫歸，詩人獨行嗅芳草。叢邊幽蠹更不凡，蝴蝶紛紛逐花老。
和柳子玉官舍十首 蜜蜂 黄庶 
秋成想見香租入，菊露楓膠蜜幾脾。日日山僮掃紅葉，蜂衙知是主人歸。
和柳子玉官舍十首 芭蕉 黄庶 
有底春風能好事，解將刀尺翦青天。知君新得草書法，旋卷碧雲供小牋。
送楊侍讀自長安之蜀 黄庶 
西征七年四方病，關中所向尤瘡痍。欲令福星及憔悴，千里特輟廊廟姿。公如手持天子德，家至戶到人人施。秦俗鬥暴號難理，列郡京兆猶鼎糜。公來寬假訟訴少，杻械顛倒生菌芝。神疑公惠入人淺，六月巖谷囚雨師。雩壇滴酒土未乾，霶霈已洗旌旗歸。老農笑呼刺史雨，菽粟茂好公所携。幾年軍須俗枯槁，老幼不足蒿與藜。薄田今亦夏秋稔，竇窖飽滿鷄豬肥。公之去思甚明白，衆口已寫德政辭。鎸鑱不要路傍石，人心自是長安碑。今年夷馬飲瀘水，苴土新佩黄金龜。相如才高去諭蜀，弩矢故事重光輝。雍人欲把寇恂借，益部已嘆廉公遲。傅巖今屬九折外，帝夢即往西南涯。
答王甫判官示遊興慶池之作 黄庶 
東池十里近，遭匝風物飽。南山若戶屏，登臨四時好。我初來長安，脚擬朝夕到。纏綿簿書間，拘窘若囚盜。一歲無幾至，荏苒成吏考。夜夜千頃月，只供釣魚老。平生林泉心，探奇欲傾倒。咫尺迺尚爾，滿意寧可保。君官苦近市，危坐若林槁。偷閑呶呶中，躍馬志{高交}暴。登覽足意思，滿腹若瑰寶。歸來成新詩，使我愧懷抱。
依韵和酬雷太簡見貽之什 黄庶 
生長詩與書，不信世道難。出處愧古人，章句得一官。舌强不肯柔，開口誰欣歡。十年走塵土，蹭蹬苦地寒。紆朱非良貴，寧較厚與單。古心自突兀，胸中鬰萬端。昔常玩於水，今乃知其瀾。身世心已灰，人事鼻可酸。病卧得君詩，喜試昏膜看。意遠辭淡泊，稠重欲相寬。以言藥我病，吳鱸佐秦餐。大句牽勉酬，韵高語難安。
謝崔象之示詩稿 黄庶 
古樂治情性，故使風俗完。鄭衛入人耳，雅正聲日殫。教化走薄惡，靡靡如轉丸。全音不可見，來往寂寞間。我疑至和意，獨落詩人肝。或以鳴道德，或以傷憂患。存者三百篇，興寄青與丹。至今如清風，留在喬木端。敦厚久衰落，坐見王澤乾。後世其得者，或謁道之門。失者抱大羹，競下鹹與酸。最晚李杜出，遂將風雅壇。內以康心脾，睥睨萬物根。予早酷愛慕，强把屈瓠鑽。當食對藜藿，誦之若熊蹯。崔子我同好，韵宇嗟璞渾。其詩長於適，意趣猶捭豚。巨軸逾百篇，抵我輕璵璠。得之忘睡眠，夜拭瞳膜昏。若遊金貂市，時見太古冠。淡泊路久茀，共約鋤榛菅。當結明月期，與君酌醇源。
次韵和真長幕中偶書 黄庶 
人情歲時登，鄉縣自無訟。公庭破莓苔，日苦黥徒送。幕府隠詩書，黄堂卧梁棟。幾字署紙尾，朝夕寧倥傯。塵土安止足，性情適吟諷。收心觀無始，靜卧憫群動。勞生懵出處，欲把清風鞚。青山自無價，夜夜有歸夢。但知陶潛卑，寧識賈生慟。夜雨誦君詩，一杯齊費用。
次韵和酬真長對雪之作 黄庶  西湖
西湖主人久未至，雪雲我爲開吟天。偷閑把酒羅膾鯉，魚凍難趁煩鳴舷。旋求野果向山市，僮僕覓路占平川。恍然白玉爲飲國，寒威醉思相翩翾。顧盼萬景來筆端，濡染欲寫毫已堅。初疑萬國會盟散，斷珪破璧盈枯田。禽巢一一鶴上下，冰殿掃灑迎群仙。又疑水官愛雪柳，故把衆庶爲飛綿。我思江淮有流民，往往匍匐僵道邊。朱門意氣與寒競，上馬酒面紅欲燃。天將景與富貴買，不知一費幾萬錢。詩家把筆爭造化，對此自恨才慳偏。徘徊嗅嚼醉還醒，來往但見鞋履穿。歸來庭樹玉花落，稚子狂走皆華顛。擁爐搔首有餘意，喜與麰麥爲豐年。夜闌更欲和月看，坐久諷誦瓊瑶篇。調高白雪古難和，思短强被詩魔牽。卒章我欲涕淚下，連茹固已知君賢。
喜雨上文相公 黄庶  西湖
火神侵官弄胸臆，青帝欲滿勾芒慵。驕陽暴苗不得秀，風俗相顧無顔容。我公裨補造化手，乞許暫息平奸驄。西湖景好天子借，訟簡朝夕臨青銅。忽窺庭民有旱色，輟寢廢飯忘巾筇。訪求雩法得古本，若可舒卷陰陽功。除壇規土鍤未動，精意已與神耳通。雷官風師不敢息，先時奔走鞭群龍。稚苗霶霈飽哺乳，一夕換得千里豐。老幼歡呼相公雨，喜氣醖釀爲和風。一封朝緘萬室意，慰減焦思寬九重。選牲祀龍益傾倒，大宅不滿猶忡忡。樸愚幕吏解公意，期雨霑足環海中。不以一郡喜爲喜，喜憂天下公之公。
次韵和象之夏夜作 黄庶 
大暑暴虐如惡酒，意思頹困不可醒。日官我疑借炎熱，昊輪出火星熒熒。霈然一雨翳晚景，庭樹洗出蜩螗聲。微雲掃灑供夜坐，造化似解通人情。清風明月作三友，趣君可買輕連城。恍然身在沖泊域，目空萬狀遺骸形。此特象之入詩國，句句鍛鍊爐鎚精。窮微心到混沌側，高處意氣捫日星。詰朝携詩示我讀，饑腸饞口逢珍烹。義幽語險索究解，如手捕虎不敢停。歸來牽勉拾餘思，魚目愧傍蟾蜍明。
和象之雨後望少室山白雲 黄庶 
塵埃奔趨插手板，十年已賣山中閑。相逢少室若交舊，白雲與我開容顔。風驅烟氣去敝幕，天覆碧玉無瑕瘢。我疑岳神宴天上，掃灑伊洛爲圖看。又疑山鬼有寒稅，纊絮萬疊輸陰官。色如可餐無厭飽，頗梨爲甑炊琅玕。去去還觀不能已，一里迴首百據鞍。長安許生以畫名，閑暇拂拭新素紈。能求山高水深趣，常恐造化在筆端。每觀雲泉得意處，擬寫男女家其間。今對異景慚首鼠，愚若犬彘編槽欄。君詩託我有深意，明月一杯心往還。
席上賦別南宮希元 黄庶 
十年瞇車塵，思歸入夢寐。晨興見家山，兩目如去翳。故人又過我，相對有餘意。當樽話舊游，强笑復吁欷。君名在鄉書，捧檄不肯愧。高堂去白髪，有淚落鞭轡。里人獻吉夢，四壁衆所義。我喜先子言，在耳若龜筮。人生老聚散，酒薄滿莫避。相見意最長，强飲不能醉。
次韵和劉卿材見寄之什 黄庶 
風波一相失，倒指歲月耗。交情見千里，文字每教告。胸中飽耘鋤，勉我穫以道。踟躕竹帛間，相期古人到。十年走塵土，心不勇於躁。迺知鎸磨益，不必硯席好。君屈百里官，卓趨而魯蹈。不使鞭朴教，人情自傾倒。訟稀禾黍登，醺若飲醇醪。使者席未暖，姓名達珪瑁。麒麟踴躍起，志遠無近報。糞土齪齪者，錙銖較稱號。青冥脚可插，泥途迹將掃。寧知西山民，歸車恐君膏。我行省版輿，假途期問勞。理聲如壁鄰，嘆息不可造。遥知詩書宰，優游漆園傲。極目西飛雲，徒使瞳子眊。敢期枉佳作，綢繆肺襟奧。大句驅老意，木古風雨暴。驚味無厭已，敗者豆籩犒。我輒牽勉和，徒手大阿冒。酌酒持君詩，吟哦舌根燥。
和西湖雪中泛舟之作 黄庶  西湖
冬旱種不入，潁人無顔色。上輟霖雨姿，福此千里窄。公來視民憂，身若抱病癖。霖雨變飛雪，萬室如藥石。幕府環鄒枚，共喜妖沴釋。欲有瓊樹春，選地得勝僻。刺舟敲湖冰，坐泛白玉國。持酒與寒競，醉倒無顧惜。餘霙入杯斝，似解勸飲客。而我坐席末，斗筲寬一石。景值風雅匠，萬狀困刀尺。鳴鳳相上下，獨愧如螻蟈。
送同年張明遠之興州掾 黄庶 
赤髭苦顔貌，我怪意氣揚。人曰黜文登，茲事可降霜。歸來卧詩書，藜藿甘肉粱。迺知吾同升，喜此剛肺腸。甘脆迫朝夕，拂衣莫安遑。興山在何處，蜀道難且長。妻孥客蓬蓽，板輿獨彷徨。朱門腐鼎俎，天理何茫茫。
皇祐五年三月乙巳齊大風海水暴上壽光千乘兩縣民數百家被其災而死者幾半丞相平陽公以同年李君子儀往賑之以詩見寄因而和酬 黄庶 
鹽民沒利家海隅，奔走末業田園蕪。天意似遣陽侯驅，卷水沃殺煎海爐。怒濤百尺不及逋，老幼十五其爲魚。耕夫蠶婦來躊躇，百金不易箔與鋤。我公偃息哀其愚，埋掩尸骼賙惸孤。吾黨子儀馳赤駒，口賫公惠人人噓。日走百里嫌昳晡，不飲不食顔色癯。去時萬樹如束枯，回首綠暗紅紫疏。寄詩百言舉其粗，我愧安飽心如苴。
元伯示清水泊之什因和酬 黄庶 
十年不踏故溪上，有時夢去千里遊。每思魚行鑒中見，青衫手板如仇讎。秋風鱸肥美無價，莫怪張翰不可留。前日誦君清水吟，胸中突起百尺愁。兒牽女嬰走塵土，百年一半如棄投。清風明月無界畔，白首願作山中侯。君詩寫出漁者意，老景一片在目眸。清泉釣舟未入手，聊可觀誦忘吾憂。
次韵和酬隠直憶花見寄之作 黄庶 
春工不揀勢厚薄，染成庭內花梢紅。反拘簿書似機械，不得醉倒眠綠叢。君時馬首正南走，假有樽酒何由同。馨香蜂蝶似相讓，顔色開落輸東風。公餘徘徊獨遶樹，空有嘆恨不可窮。君雖不見紅紫落，亦有惆悵環胸中。作詩寄我憶花意，句老與古爭彊雄。其間摸寫景如畫，爛熳一片春顔容。乃知詩家有刀尺，裁翦自奪陰陽功。誦詩酌酒無厭已，韵險强續慚非工。
送劉孟卿遊天台雁蕩二山 黄庶 
治源先生高七十，山水病僻不可瘳。竈無炊烟不顧計，窮幽極怪如仇讎。有時清風明月對好景，霹靂拔却大樹不迴頭。四方泉石朝入耳，杖屨百里夕已投。大笑箕山不敢出，走避軒冕豈自由。天台雁蕩潑上心，暑焦毛髪不肯留。縈紆長淮下平席，倒指計日觀怒濤。君詩功刻造化骨，吳越氣象當先愁。古今吟力未到處，好句願備幽人收。此行詩是圖畫畫山筆，歸日借我目一遊。
次韵和元伯南樓避暑遇雨之作 黄庶 
城頭歸烏喘搨翼，夕陽欄干手可炙。長虹如篆報雨來，雲脚插下千里赤。南山端正太古屏，飛廉掃雲爲撥墨。安得老筆描寫住，白頭許生死堪憶。
次韵和子儀聞蟬 黄庶 
落日挂樹間，長我庭下陰。園林動秋意，高蟬忽微吟。清風轉餘聲，杳若下遠岑。微物感時節，鏗鍧吐商金。古樂久破碎，茲蟲抱全音。荒忽尚偃蹇，激起壯士心。願爲秋蟬操，被之朱絲琴。
和子儀巡捕蝗 黄庶 
天子輟霖雨，茲來澤東民。威聲先公至，暴攘客四鄰。下車坐無事，懲勸裨秋春。物價以日減，囷倉飽新陳。俗愚其何知，蝗來遏公仁。所至不爲災，群飛亂烟雲。公慮種吾土，且爲沴氣根。計丁立捕法，官行勞其勤。老幼千里眉，朝蹙夕已伸。我知公之德，由此碑齊人。
求郭侍禁水墨樹石 黄庶 
塵埃典却林泉閑，家夢夜夜歸雲端。知君弄筆欺造化，乞我幾株松石看。
送元伯西歸 黄庶 
飲者爲量無大小，要於醉焉而已矣。乃知一飲一石徒，醉鄉欲到無幾爾。我幸俸薄飲不多，酩酊造次有餘味。有時酒伯投客轄，斗筲往往衆所鄙。近得元伯東海濱，飲少好吟性相似。山青月白得意時，相對觴詠不能已。直到千古醉者心，名利莫可污其埃。乘興弄筆窺造化，混沌竅鑿可倒指。須臾椽杵成巨軸，更唱迭和若宮徵。今公官滿捨我去，獨有姓名碑百里。踟躕預恐春風來，青草坐見飲地起。詩須數寄續百篇，無使塵埃昏紙尾。
讀君謨黼扆箴 黄庶 
常讀賈誼書，愛其極理亂。言入筆未乾，絳灌舌如鑽。文帝不肯爲，萬世爲扼腕。漢道竟齷齪，席莫一日暖。今讀君謨箴，句句到伊旦。窺國見肺肝，欲取以手浣。何啻可痛哭，一一中世患。設施有隆理，如肉以丳貫。可作天下藥，其應疾和緩。非獨起國痿，虜頸坐可絆。聖賢方相逢，辨別絳與灌。萬不使斯言，以爲後世恨。
過朱亥墓 黄庶 
枯林寒草墓丘墟，等是當年一丈夫。地下若知應笑死，衣冠今日有屠沽。
冬望 曾鞏 
霜餘荆吳倚天山，鐵色萬仞光鋩開。麻姑最秀插東極，一峰挺立高嵬嵬。我生智出豪俊下，遠迹久此安蒿萊。譬如驊騮踏天路，六轡豈議收駑駘。巔崖初冬未冰雪，蘚花入履思莫裁。長松夾樹蓋十里，蒼顔毅氣不可迴。浮雲柳絮誰汝礙，欲往自尼誠愚哉。南窗聖賢有遺文，滿簡字字傾琪瑰。旁搜遠探得戶牖，入見奧阼何雄魁。日令我意失枯槁，水之灌養源源來。千年大說沒荒冗，義路寸土誰能培。嗟予計真不自料，欲挽白日之西頹。嘗聞古者禹稱智，過門不暇慈其孩。况今尪人冒壯任，力蹶豈更餘纖埃。龍潭瀑布入胸臆，嘆息但謝宗與雷。著書豈即遽有補，天下自古無能才。
一鶚 曾鞏 
北風萬里開蓬蒿，山水洶洶鳴波濤。嘗聞一鶚今始見，眼駛骨緊精神豪。天昏雪密飛轉疾，暮略東海朝臨洮。社中神狐倏閃內，腦尾分磔垂弓櫜。巧兔獰鷄失草木，勇鷙一下崩其毛。窟穴呦呦哭九子，帳前活送雙青猱。啁啾燕雀誰爾數，駭散亦自亡其曹。勢疑空山竭九澤，殺氣已應太白高。歸來礧嵬載俎豆，快飲百甕行春醪。酒酣始聞壯士嘆，丈夫試用何時遭。
宿尊勝院 曾鞏 
朝寒陟山砠，宵雨集僧堂。蔽衣蓋苦短，客卧夢不長。鳴風木間起，枯槁吹欲僵。向來雪雲端，葉下百仞隍。起攀蒼崖望，正受萬慮戕。歲運忽當爾，我顔安得芳。傳聞羨門仙，飛身憩蒼蒼。誰能乞其靈，相與超八方。
苦雨 曾鞏 
霧圍南山鬰冥冥，狹谷荒風驅水聲。祇疑日失黄道去，又見雨含滄海生。如催病骨夜寒入，似送客心衰思驚。揚州青銅不在照，應有白鬚添數莖。
里社 曾鞏 
郊天社地君所重，翦秸刲匏微得供。秦皇漢帝陋古初，桀畤殊壇傾力奉。年年屬車九重出，羽衛千人萬人從。黄金日搜盡崖窟，飛檣走箠華夷動。馬蹄路南村有社，里老邀神迎且送。荒林破屋風雨入，野鼠山狐狼藉共。何言茅箸古瓦甌，稻飯豚蹄人得用。
南源莊 曾鞏 
床上不廢看青山，門前便踏南澗路。繞牆頓失車馬喧，岸幘日得滄洲趣。嘗嗟秋蓬轉，未有茅屋據。對此耳目新，始覺精爽聚。滄溟未可泛舟入，雁蕩誰能胝足去。醫閭在夷蠻，羅浮苦煙霧。子真自愛谷口家，孔丘老亦洙泗住。吾能放意遊八極，此興久與前賢附。悄然怪我思慮深，已欲摧倒聞猿樹。眼前了了破青坂，屈椽小棟隨時具。野柔川深春事來，筍鞋瞑戛青雲步。秫田試犢耕早風，茗圃分籃摘宵露。竹林掃月散絺葛，雪艇搜溪出魴鱮。帽塵便可臨水濯，里鬥何妨閉門拒。介推母厭俗，久思顛崖住不顧。梁鴻妻亦高，能快穿衣與藜茹。成家儻已嫁諸妹，有立不憂吾弟孺。攘攘天地間，萬類殊好惡。歡合無一非，睽窮有百牾。吾獨安能逐毛髪，飲泉食力從所慕。
論交 曾鞏 
德操龐公林下時，入門豈復知客主。夷吾鮑叔貧賤間，分財亦不辭多取。相傾頓使形迹空，素定已各肝膽許。世間未信亦論交，得失秋毫有乖忤。
南軒 曾鞏 
木端青崖軒，慘淡寒日暮。鳴鳩已安巢，飛鵲尚求樹。物情限與奪，茲理奚以據。諒知巧者勞，豈得違所賦。久無胸中憂，頗識書上趣。聖賢雖山丘，相望心或庶。
兵間 曾鞏 
大義缺絕久未圖，小人輕險何不至。世上固自有百爲，兵間乃獨求一試。趙括敢將亦已危，李平請守那復議。吁嗟忍易萬人生，冀幸將徼一身利。
種園 曾鞏 
於陵爲人灌園蔬，我今園地不自種。惰慵苟恃鄉井助，緩急孰與朋友共。支離有疾上雖恕，陳平不事家焉用。著書儻得一言利，長者或許酬內訟。
嘆嗟 曾鞏 
夜嘆不爲絺綌單，晝嗟不爲薇蕨少。天弓不肯射胡星，欃槍久已躔朱鳥。徐揚復憂羽蟲孽，襄漢正病昭回杳。力能懷畏未足憂，憂在北極群陰繞。
寄孫之翰 曾鞏 
孫侯腹載天下書，崔嵬豈啻重百車。伏羲以來可悉數，孰若自作何有餘。更能議論恣傾倒，萬里一瀉崑崙渠。誰爲胸中斡太極，元氣浩浩隨卷舒。昔來諫官對天子，何穢不欲親芟鋤。不容乃獨見磊落，出走並海飄長裾。孫侯風節何所似，雪洗八荒看太虛。親如國忠眼不顧，舊若張禹手所除。歸來已絕褒貶筆，進用祇調敖倉儲。合持詩書白虎論，更護日月金華居。萬世根深固社稷，百年舊叟休田閭。素識孤生愛茅屋，久將老母求山砠。秋歸願事九江耯，夜出未倦安豐漁。孔明苟欲性命遂，孟子豈病王公疏。塵埃未得見此樂，太息一付西江魚。
豪傑 曾鞏 
老哺薇蕨西山翁，樂傾瓢水陋巷士。不顧無復問周公，可歸乃獨知孔子。自期動即重丘山，所去何啻輕糠秕。取合悠悠富貴兒，豈知豪傑心之耻。
侯荆 曾鞏 
侯嬴夷門白髪翁，荆軻易水奇節士。偶邀禮數車上足，暫飽腥羶館中侈。師迴拔劍不顧生，酒酣拂衣亦送死。磊落高賢勿笑今，豢養傾人久如此。
黄金 曾鞏 
陳侯坐收百戰楚，呂氏行取萬乘秦。田生立顧開兩國，陸公微辭交二臣。道旁白日忽再出，囊中黄金如有神。何須首陽二夫子，不是九鼎輸西鄰。
揚顔 曾鞏 
揚雄纂言準仲尼，顔氏爲身慕虞舜。千里常憂及門止，爲山更欲一簣進。小人君子在所蹈，烈士貪夫不同徇。安得蠢蠢尚自恕，百年過眼猶一瞬。
橙子 曾鞏 
家林香橙有兩樹，根纏鐵鈕凌坡陀。鮮明百數見秋實，錯綴衆葉傾霜柯。翠羽流蘇出天仗，黄金戲毬相蕩摩。入苞豈數橘柚賤，芼鼎始足鹽梅和。江湖苦遭俗眼慢，禁籞尚覺凡木多。誰能出口獻天子，一致大樹凌滄波。
山檻小飲 曾鞏 
變秋長雲豪，灑雨北風壯。餘熇尚爭威，積晦頗異狀。山回攢楓顛，屋立懸狖上。飲檻聚石爲，歌筵注溪當。歡言久喧嘩，罷興一怊悵。旅人正飄颻，豈得諧放蕩。
胡使 曾鞏 
南粟鱗鱗多送北，北兵林林長備胡。胡使一來大梁下，塞頭彎弓士如無。折衝素恃將與相，大策合副艱難須。還來里閭索窮下，斗食尺衣皆北輸。中原相觀嘆失色，胡騎日肥妖氣粗。九州四海盡帝有，何不用胡藩北隅。
上翁嶺 曾鞏 
放車秋厓望，所得過舊聞。初疑古軸畫，山水秋毫分。時見厓下雨，多從衣上雲。濯足行尚側，心憂踏天文。八荒正摇落，獨餘草木薰。但覺耳目勝，未知筋力勤。顛毛已種種，世患方紛紛。何當嘯吟此，日與樵蘇群。
雜詩四首  其一 曾鞏 
張陳貧時交，干戈忽相逐。范蔡憎嫌人，卒自歸鼎軸。害奪怨爲欣，利驅愛成戮。世間不可料，人事常反覆。
雜詩四首  其二 曾鞏 
日磾斷內討，坐享七世榮。霍光徇所愛，兩忘家與名。卓闊俱抗志，纖微獨紆情。得失萬世視，長令壯夫驚。
雜詩四首  其三 曾鞏 
皇皇謁荆人，伈伈遵陽虎。及覺一禮亡，翩然遂違魯。全身有遜接，直道無苟處。故稱聖如龍，屈伸茲可睹。
雜詩四首  其四 曾鞏 
揮袂謝幽側，騰身集崔嵬。心胎太極氣，手揚斗間魁。荒荆忽成桂，蟄鱗冬有雷。君看九州寶，自入朱門來。
欲求天下友 曾鞏 
欲求天下友，試爲滄海行。風來冥冥內，擺觸怪浪生。突兀萬里怒，勢疑九州傾。鯨鵬不自保，況此一舟輕。我徒幸來即，可留石根耕。日將書上客，共須天地清。
冬暮感懷 曾鞏 
荒山未有雪，野水不見冰。一臘今已半，浮陽壯猶矜。奈至一歲除，未有嚴氣升。坐思崆峒間，負雪山千層。雖受栗冽僵，愈此穢濁蒸。感激崑崙祇，一氣吹丘陵。炎埃滅無遺，古色萬里興。我病一洗濯，懷抱失所憎。因思大羽獵，屬車上崚嶒。六軍騎皆駿，爭先雪中登。天時傾人意，踴躍士氣增。大義雖不殺，四方懾兵稜。今此效安在，東南塞猶乘。將帥色凋槁，蚍蜉勢趫騰。慘錯天運內，止戈信誰能。
寄舍弟 曾鞏 
新霖洗窮臘，東南始知寒。驚我千里意，覺汝征途難。空江挂風席，扁舟與誰安。羈旅費亦久，橐衣豈無單。念汝西北去，壯心始桓桓。竟逢有司惑，斥走懷琅玕。士固有大意，秋毫豈能干。所憂道里困，久無一樽歡。我意生惻惻，爲之却朝餐。人生飄零內，何處懷抱寬。已期採芝樂，握手青霞端。無令及門喜，淹留雪霜殘。
至荷湖二首  其一 曾鞏 
鐵色對我馬，林林路南山。草根已變綠，冰雪尚滿顔。解鑣蒼烟脚，我棲就柴關。乖時遭飄躓，豈免生事艱。夙意待周孔，此士豈可還。濁醪且斟酌，收心一瓶間。
至荷湖二首  其二 曾鞏 
悲風我眼澀，酸狖我耳愁。我顛水沒馬，我起雪滿裘。百里不逢人，豈有烟火投。却倚青壁望，白霧滿九州。蒼蒼運乃爾，何地放我憂。夜卧夢成魘，猶疑拔山湫。
送徐竑著作知康州 曾鞏 
溪蠻昔負命，殺氣凌南州。城郭漲烟火，堂皇嘯蜉蝣。被髪盡冠巾，吾人反縲囚。行剽至杪忽，歸載越山丘。驅攘事雖定，收合信瘡疣。不有異澤霑，何令餘患瘳。寒風在林鳴，君馬不能留。初佩太守章，慨然任人憂。問俗灰燼餘，咄唶令心謀。士材爲世用，因難乃知尤。煩苛一蕩滌，幽遠遍懷柔。四封鳴鷄犬，五穀被原疇。里閭多娛宴，歌鼓震溟陬。明義每所希，古人不難侔。日月有常運，志士無安輈。山川自茲始，努力千里遊。
咏雪 曾鞏 
北風蕭蕭鳴且歇，短日悠悠生復滅。朝含滄海滿天雲，暮斷行人千里雪。初通壑谷氣先冷，漸蔽郊原路疑絕。併包華夷德豈薄，改造乾坤事尤譎。驅除已與塵滓隔，濯溉終令枯槁悅。相持始信竹柏勁，易敗可嗟萑葦折。垂條巧綴如自愛，眢井隨形呀且缺。飛檐䡾䡾駕長浪，巨壁林林倚精鐵。弊衣或有骭猶凍，荒宴誰能耳偏熱。壯夫撫劍生銳氣，志士扃門養高節。已開襟胸絕煩憒，更足溝塍慰空竭。雖無酒醴發嘲笑，亦有詩謠恣搜抉。新陽彷彿送鑱鑿，舊徑參差分曲折。留當屐齒印崖石，徙倚長松看寥泬。
寫懷二首  其一 曾鞏 
群生各有趣，營慮自纏結。名網智已羅，利械愚所紲。古今遞主客，真贋兩興滅。洗然大人意，杳與能者別。不必條蔓榮，中自老根節。曾非故饒培，獨得較霜雪。蛟龍無安舟，虎兕有危轍。將能此人追，得匪合明哲。
寫懷二首  其二 曾鞏 
荒城絕所之，歲暮浩多思。病眼對湖山，孤吟寄天地。用心長者間，已與兒女異。况排千年非，獨抱六經意。終非常情度，豈補當世治。幽懷但自信，盛事皆空議。氣昏繁霜多，節老寒日駛。局促去朋友，咄唶牽夢寐。將論道精粗，豈必在文字。
茅亭閑坐 曾鞏 
荆門常晝掩，不必雲山深。豈敢尚孤絕，自能收寸心。草萌被遠徑，鳥語變喬林。散帙味新趣，鳴絃嘆餘音。脫粟幸可飽，一瓢方獨斟。顔從緬雖卓，非此誰爲尋。盛服纏紫艾，重印鑄黄金。信使憂惴息，詎無勤苦侵。埃塵緇冠蓋，霜露泫衣衿。脅肩已自昔，俯首微獨吟。豈惟智所拙，曾是力難任。爲樂聊在此，焉知玉山岑。
靖安縣幽谷亭 曾鞏 
橫江捨輕楫，對面見青山。行盡車馬塵，豁見水石寰。地氣方以潔，崖聲落潺潺。雖爲千家縣，正在清華間。風煙凜人心，世慮自可刪。况無訟訴囂，得有觴咏閑。常疑此中吏，白首豈思還。人情貴公卿，燁燁就玉班。光華雖一時，憂悸或滿顔。鷄鳴已爭馳，驊騮振鑣鐶。豈如此中吏，日高未開關。一不謹所守，名聲別妖奸。豈如此中吏，一官老無瘝。愔愔謀謨消，汩汩氣象孱。豈如此中吏，明心懾强頑。况云此中居，一亭衆峰環。崖聲夢猶聞，谷秀坐可攀。倚天巉巖姿，青蒼雲斒斕。對之精神恬，可謝世網艱。人生慕虛榮，斂收意常慳。誠思此憂愉，自應喜榛菅。
青雲亭閑望 曾鞏 
一登此亭高，敻脫藩廡擁。開顔廣軒闢，吹面驚飆動。城回石崖抱，山亂寒潮湧。谷草晚更芳，沙泉細猶洶。崢嶸四封壯，縹緲佳氣捧。連天廣衢走，拂日長簷聳。區區射聲利，浩浩奔蹄踵。趨營衆所便，冒涉吾久恐。緬想山水宅，環觀松檜拱。屬耳天籟樂，脫身人事冗。幽閑味雖薄，放蕩愚所勇。窮凶勢猶競，殺伐聲更詾。揚揚斂臣貴，燁燁兵官寵。諒知草茅微，無補社稷重。牧放手幽鞭，耕鋤躬瘦隴。尚或此心諧，豈云吾道壅。
寄子進弟 曾鞏 
憶子去家日，南風始吹衣。今來日未幾，蠅蚊已群飛。思子兼晝夜，何啻如渴饑。喜聞遠客至，手自排荆扉。客送書一紙，翰墨子所揮。上言山居惡，夢寐接庭闈。次言服畎畝，禾黍膴已肥。其餘業文字，頗測幽與微。題詩在紙尾，語老意不非。我喜何所似，大似客得歸。我與子事親，未飽藿與薇。常苦去左右，辛勤治鞍鞿。子行何時反，我眼日已晞。應須畢秋刈，相見慰依依。
喜寒 曾鞏 
純陽四時行，無復氣節勁。日火相吐吞，乾離力還併。玄冥失所安，恇怯擅操柄。我行東南野，憒憒若酣醟。喜逢青林長，葉蔓可韜映。正嗟天之高，玉色萬里凈。忽驚西山雲，毫末生一鏡。須臾油然合，點滴飛雨迸。颼颼漸相扶，霶霈一何盛。積陰類潜師，形勢久已偵。乘時出幽墟，奮發精爽競。亙天逐炎官，顓面修火令。威加乾坤從，冽冽氣貌正。人無焦煩憂，冰釋天下病。豈須雪包林，已壓朱鳥橫。南方天精兵，瘴濕災可屏。爭難奪刀殳，發巧搜壍阱。收功當在今，殺伐順天正。况云麰麥祥，已覺閭里慶。高歌叩吾轅，上頌天子聖。
咏史二首  其一 曾鞏 
京室天下歸，飛甍無餘地。國士憂社稷，塗人養聲利。貴賤競一時，峨冠各鱗次。子龍獨幽遠，聘召漠無意。
咏史二首  其二 曾鞏 
子雲無由歸，俯首天祿閣。君平獨西南，抗顔觀寥廓。無猜到沉冥，有故驚寂寞。用心豈必殊，拘肆事終各。
江湖 曾鞏 
江湖俗畏遠，幽好自相宜。淪迹異驚衆，辭囂如避時。優遊可以學，薇蕨易爲私。胡然棄回櫂，霜雪有驅馳。
將之浙江延祖子山師柔會別飲散獨宿空亭遂書懷別 曾鞏 
蜀客向何處，欲觀浙江潮。艤舟吳門柵，况會故人招。置酒吳亭上，無人吹紫簫。浩觀萬物變，颯爾生凉飆。遂恐時節晚，芳蘭從此凋。功名竟安在，富貴空寥寥。鴻鵠舉千里，鸞鳳翔九霄。胡爲蓬蒿下，日夜悲鷦鷯。車馬夕已還，行人亦飄颻。浩然滄海志，寂寞守空宵。
咏雪 曾鞏 
嚴嚴層冰塞川澤，洶洶北風鳴木石。黄雲半夜滿千里，大雪平明深一尺。兩儀混合去纖間，萬類韜藏絕塵迹。蛟龍岌起抱巒岡，江海橫奔控阡陌。野林縹緲苦難狀，庭樹鮮妍疑可摘。開門更覺山市靜，散帙偏宜紙窗白。精光蕩射遍巖谷，氣象崢嶸見松柏。少年登望就臺觀，壯士衡凌向砂磧。饑鼯嗥卧伏牙爪，獵隼飛挐矜羽翮。茅簷客聚滿幽缶，桑徑人行沒雙屐。高堂暖熱厭羅綺，環堵蕭條尚絺綌。何當仰見白日照，坐看先從沙際釋。漸涵溝畎兆豐富，洗濯閭閻消瘴疫。便乘東北生氣起，自駕疲牛理墝塉。
答裴煜二首  其一 曾鞏 
拙者羞强合，因成杜門居。豈知公相尊，一室若有餘。愛子富文行，顧爲己不如。所以子之黨，頓見我僕車。歡誠激孤緒，合若水縱魚。新詩八十言，筆端産璠璵。屑屑委地蓬，清風爲吹噓。相期在規誨，庶以輔頑疏。
答裴煜二首  其二 曾鞏 
寥寥今非古，感激事真妄。曾誰省孤心，祇以弭群謗。參差勢已甚，决起意猶强。親朋爲憂危，議語數鎸蕩。久之等聾眊，兀矣坐閭巷。長嗟貧累心，更苦病摧壯。微誠豈天與，今晨子來貺。顧慚小人愚，未出衆夫上。狂言屈子吟，浩歌仍子倡。相歡匪貌濟，所得實心尚。時節雖已晏，梅柳幸欲放。過從勿厭倦，相遲非欎盎。
寄王介卿 曾鞏 
憶昨走京塵，衡門始相識。疏簾挂秋日，客庖留共食。紛紛說古今，洞不置藩域。有司甄棟榦，度量棄樗櫟。振轡行尚早，分首學堧北。初冬憩海昏，夜坐探書策。始得讀君文，大匠謝刀尺。周孔日已遠，遺經竄牆壁。倡佯百怪起，冠裾稔回慝。君材信魁崛，議論恣排闢。如川流渾渾，東海爲委積。如躋極高望，萬物著春色。寥寥孟韓后，斯文大難得。嗟予見之晚，反覆不能釋。胡然藴環堵，不救謀者惑。明朝渡江還，念念非可抑。如酲冒炎暑，每進意愈塞。維時南風薰，木葉晃繁碧。頹雲走石瀨，逆坂上文艗。欣聞被檄來，窮閻駐鑣軾。促榻叩其言，咸池播純繹。行身抗淵損，及物窺龍稷。綢繆指疵病，攻砭甚針石。淺沚有停沙，亦可洗珠璧。論憂或共嚬，遇愜每同峎。正值祝融橫，金隅未提職。高樓豁可望，命載屢攀陟。一不羅俗嬉，怡然治紈墨。露注尚忘疲，更待蟾蜍昃。雅愛張與余，挽之置茵席。群兒困不酬，吽嚬聚譏謫。仁義殊齟齬，昧者尊惡砳。霧草變衰黄，吟蛩鬧朝夕。君子畏簡書，薄言返行役。商歌孺子別，失淚染衣襋。自從促櫂去，會此隆冬逼。何神鼓陰韛，萬竅動謞激。城顛睨江浪，蛟怪助掀射。仁賢保無恙，所想挂驚惕。燁燁多隸從，良已匱藜齸。迨茲尺書至，疑念始冰析。蘭滫沓慈祥，筠梧肆諧適。繽紛衆胥士，署壘各嬉息。其餘書牘背，粟密縷機織。卷書勞來幹，寸懷良自懌。野泊轉平綠，梅梢弄繁白。金縚引柳荑，芳氣滿原澤。出門無所抵，歸卧四楹寂。術學頗思講，人事多可惻。含意不得發，百憤注微臆。摇摇咏顔色，企足關途隔。自慚兒女情，宛轉抱悽慼。吾念非吾私，何當託雲翼。奇偶轉如輪，終期援焦溺。
上人 曾鞏 
金節橫光馬珂鬧，瑞鶻宮袍腰玉繞。烟沙轣轆高軒過，路上千人瞻羽纛。瑶魁精彩浮蒼龍，江城四面生春風。城中壞屋書籤碧，有客苦吟連旦夕。麻衣塵暗抱書泣，歲暮黄粱不供食。白日曈曨望龍坂，坐上一言寒可暖。西入天關灑霖雨，須惜窮鱗在泥土。
初夏有感 曾鞏 
我從得病卧閭巷，三見夏物爭滋榮。紅英紫萼逐風盡，高榦密葉還陰成。山亭水館處處好，朱碧萬實相駢擎。林烏梁燕各生子，翅羽已足爭飛騰。雉鷄五色繡新翮，鷕鷕慕匹相隨鳴。穴蜂露蝶亦有類，欻往復聚何翾輕。箔蠶滿室事方盛，繭綴下上如連星。麥芒秧穎錯雜出，高壠大澤填黄青。物從草木及蟲鳥，無一不自盈其情。嗟我獨病不如彼，胸氣卧立常怦怦。筋酸骨楚頭目眩，强食豈得肌膚盈。我身今雖落衆後，我志素欲希軻卿。十年萬事常坎壈，奔走未足供藜羹。愁勤未老鬢先白，多學只自爲身兵。自然感疾憊形體，後日雖復應伶俜。非同世俗顧顔色，所慕少壯成功名。但令命在尚可勉，屑細詎足傷吾平。
送人移知賀州 曾鞏 
溪石膠船秋瀨微，南山巉空勢峨巍。風露氣嚴花草腓，天色漻漻初雁飛。君子往守東南圻，旟旝綵錯如翔翬。象茜照地榮笏衣，先後隸從何頎頎。初君治縣參德威，吾人涵濡樂以肥。念今奪去失所依，出者遮行居者希。我思群公坐天圍，心與星斗爭光輝。薦賢絀否言無違，迅若發石乘高機。何此茂器時所稀，噤無一語爲發揮。敢作此什傳王畿，旦暮璽書來敕歸。
之南豐道上寄介甫 曾鞏 
應逮冒煩暑，驅馳山水間。泥泉沃渴肺，沙風吹汗顔。疲驂喘沫白，殆僕負肩殷。仰嗟旱雲高，俯愛芳陂潺。空郵降塵榻，凈館排霞關。城隍壯形勢，岡谷來回環。紅芰姹相照，翠樹鬰可攀。野苗雜青黄，雨露施尚慳。巫覡謁群望，簫鼓鳴空山。憂農非吾職，望歲竊所嘆。憩當午日烈，行瞻月初彎。星斗弄光彩，羅絡竈火斑。跋履雖云倦，桑梓得暫還。林僧授館舍，田客攀鞍鐶。吾心本皎皎，彼詬徒{口顔}{口顔}。方投定鑑照，即使征馬班。相期木蘭楫，蕩漾窮川灣。
謝章伯益惠硯 曾鞏 
人生對門東西陌，口耳一間心誰傳。况乃天地相去遠，一在南海一在燕。古今萬世復萬世，彼亦居下此在前。是非得失錯且繁，以情相話何由緣。造化豈不大且淵，到此縮縮智且慳。聖人智出造化先，始獨俯仰模坤乾。一人詰曲意百千，以文寫意意乃宣。簡書軸載道相聯，馳夷走貊通百蠻。羲皇向今谷屢遷，言語應接旦暮間。聖人不死術以此，又與其類殊蚑蠕。外之君臣內父子，仁義禮樂定筆端。硯與筆墨乃舟船，論功次第誰能攀。伯益于文敏且顓，字向紙上生戈鋋。與硯出入宜不捐，胡乃贄我璧棄泉。作詩知硯功小大，報不充賜心焦然。
送劉醫博 曾鞏 
小人久病如愁感，每嘆地僻無良醫。窮居索寞俗事少，坐對荏苒風光移。深冬山城萬木落，陰氣蕩射生寒颸。東方吐日光入戶，素壁閃閃含清輝。臨汀劉君落落者，六伎絕偉如天資。潜心密與造化會，布指敻有精靈隨。馬蹄所至病魔屈，我於此時欣得之。一來握手與我話，委曲衰王肺與脾。囊中珍丸撮星斗，俾我嚼咀心顔怡。灑然沉疴一日解，始免未老爲枯骸。越人湔腸術已緩，仲景納餠術可卑。劉君與我德至大，拱璧巨鼎非酬裨。我嗟劉君乃士類，進退婉婉無瑕疵。况又新承太守薦，羈鞅日背東門馳。禁林侍從務周慎，君挾所有直相宜。貴人四難真可患，去去足以爲時規。
送陳商學士 曾鞏 
柳黄半出年將破，溪溜浸苔强萬個。溪頭蒲葦各萌芽，山梅最繁花已墮。物色撩人思易狂，况躋別館情何那。城東日晚公將去，纛影未離愁四座。公於萬事不雕鎸，心意恢恢無坎坷。來從奎壁光鋩下，笑倚樽筵成郡課。嗟予齪齪才性下，棄置合守丘樊餓。公持姓名動人主，祓飾寧嫌筆端挫。從今清夜思江路，夢送公船先北過。
送錢生 曾鞏 
天下學校廢，師生無所依。子來滿橐書，璨璨璧與璣。一字未得讀，叩門忽言歸。憐子甚有志，事時與子違。吾無一畝宮，留子爲發揮。去矣善自立，毋使嗣音稀。
雪咏 曾鞏 
雪花好潔白，不待咏說知。區區取相似，今古同一辭。薛能比衆作，小去筆墨畦。誰能出千載，爲雪立傳碑。四座且勿歌，聽我白雪詩。天地於降雪，其功大艱難。去年暖風日，冬在春已還。山屏盡深碧，危溜聲亦潺。草萌各已動，梅花開最繁。爐火殆可謝，衣絮誰復言。推排臘已過，一變天更寒。飄風動木石，激射難出關。深房擁高燎，領肘曾不溫。仰視雲壓疊，垂欲藉屋山。元氣不復呵，飛鳥折羽翰。誰排河漢流，欲墮莽蒼間。道爲黑風遮，凝凍無住著。紛紛成片縷，六出非刻削。初時漏餘滴，雜雨猶可惡。迤邐縱飛灑，態狀不可名。或稀若有待，或密似相縈。或弱久宛轉，或狂自軒騰。群來信汗漫，孤飄亦零丁。屋角初漸斑，瓦溝忽皆平。坳漥一已滿，茅茨壓將傾。樹木遍封裹，岡山助崢嶸。階除斷纖穢，池臺有餘清。流塵寂已掩，物象窅皆明。厨烟或中鑱，里表仍孤擎。長街隠缺甃，荒城混觚棱。沙水渺相合，扁舟在圖屏。啄草鳥雀蹤，篆字遺縱橫。頓驚宇宙內，侈麗皆天成。引望誰倚樓，秀色亂目睛。永懷衡門士，辛苦守六經。山藜不充腹，筆硯久已冰。柔茵坐中堂，誰問公與卿。世事泊無意，燭換猶飛觥。文犀壓朱箔，陽春謝秦箏。所處殊處所，苦樂固異情。誰致此不齊，上天意何營。蒼蒼不可問，奕奕灑未停。明晨起相處，寒日已滿窗。井甃破圓素，砌苔還故蒼。萬物去覆冒，顔色皆復常。融爲大田水，其流日滂滂。方塘接深甽，澄徹碧玉光。豈惟癘疫消，庶驗百穀祥。願彼守經士，幸可繼糗糧。憂民既非職，空致新詩章。
送僧晚容 曾鞏 
飛光無停芳歲闌，群陽不行寒氣動。疏篁有韵窗含雪，重幕無溫筆棲凍。蕭條山草葉始枯，綽約江梅蕊先弄。無人爲我取酒斟，有客來前乞詩送。多情爲客不能已，捲紙連書筆鋒縱。七言百字拙且卑，俗眼方憎汝休重。
送叔延判官 曾鞏 
北風吹空雪花冷，平鋪雲濤冒峰頂。江長水闊飛鳥絕，沙樹參差動波影。君子從戎碧油下，綠髮青瞳笏袍整。大馬高車府中罷，一船沿流背丁丙。魴魚勝銀尊酒美，物色當前若圖屏。危帆健櫓醉中去，千里奔過猶一頃。明年隨春到京國，紅紫燒空折桃杏。獻書又謁蓬萊宮，新斸豪曹試鋒穎。况遇朝廷方急材，驥騄騤騤足當騁。
山茶花 曾鞏 
山茶花開春未歸，春歸正值花盛時。蒼然老樹昔誰種，照耀萬朵紅相圍。蜂藏鳥伏不得見，東風用力先噓吹。追思前者葉蓋地，萬木慘慘攢空枝。寒梅數綻少顔色，霰雪滿眼常相迷。豈如此花開此日，絳艷獨出凌朝曦。爲憐勁意似松柏，欲搴更惜長依依。山榴淺薄豈足比，五月霧雨空芳霏。
丁亥三月十五日 曾鞏 
茫茫月色如溪沙，萬里不有纖雲遮。今年寒氣爭春來，雪大如掌隨驚雷。臨川城中三月雨，城東大丘汩爲渚。天地慘慘無開時，常恐蟄死和與羲。此時謂月水中沒，溺入蛙腸那復出。豈知今夜月光圓，照徹萬物無遺偏。人間有人司重輕，安得知汝有時明。
舍弟南源刈稻 曾鞏 
買田南山下，禾黍忽已秋。糟床待此注，豈止衣食謀。窮陰迫霜霰，不可遲揫收。吾黨二三子，晨行已寒裘。久苦城中囂，至山諒優遊。況已除險穢，新堂置岩幽。窗軒衆峰出，階墀水淙流。良材未成種，草樹亦已稠。寒花開照耀，谷鳥樂啾啁。心與珍境接，佳興固已遒。而況饋朝夕，甘美日可搜。黄鷄肥落俎，清酤湛盈甌。時鮮鱠冰鯽，餘滋拆丹榴。此味何以侑，文辭頗賡酬。晝務誡遺滯，夜工督舂揄。因觀稼穡勞，始覺奉養優。此樂詎非幸，人生復何求。送子固自起，往意不可留。
奉和滁州九咏九首 琅琊泉石篆 曾鞏 
陽冰絕藝天下稱，琅琊石篆新有名。初留泉涯俗誰顧，一日貴重繇先生。古今書法不可數，猶有字本存於經。我於八體未曾學，雖得此字寧能評。高文老筆又所愛，欲敘仿佛辭非精。筆端應驅鬼神聚，筆妙敻與陰陽爭。刻雕萬象出冥昧，不見刀斧曾經營。奇形挺若聳崖巘，險勢直恐生風霆。雨來莽蒼龍蛟起，秋入寥泬星斗明。先生七言載其側，爲地自與丘山平。先生抱材置荒郡，有若此字存岩扃。當還先生坐廊廟，悉引萬事歸繩衡。遂收此字入秘府，不使日灼莓苔縈。高材重寶不失一，唐舜湯禹寧非朋。
奉和滁州九咏九首 遊琅琊山 曾鞏 
飛光洗積雪，南山露崔嵬。長淮水未綠，深塢花已開。遠聞山中泉，隠若冰谷摧。初誰愛蒼翠，排空結樓臺。䡾䡾架梁棟，輝輝刻瓊瑰。先生鸞鳳姿，未免燕雀猜。飛鳴失其所，徘徊此山隈。萬事於人身，九州一浮埃。所要挾道德，不愧丘與回。先生逐二子，誰能計垠崖。所懷雖未寫，所適在歡咍。爲語幕下士，殷勤羞甕醅。
奉和滁州九咏九首 歸雲洞 曾鞏 
洞遠人言接滄海，洞幽晴始見莓苔。天下顒顒望霖雨，豈知雲入此中來。
奉和滁州九咏九首 琅琊溪 曾鞏 
野草山花夾亂流，橋邊旌旆影悠悠。即應要地無人見，可忍開時不出遊。
奉和滁州九咏九首 班春亭 曾鞏 
山亭嘗自絕浮埃，山路輝光五馬來。春滿人間不知主，誰言鑪冶此中開。
奉和滁州九咏九首 庶子泉 曾鞏 
琅琊石泉清照人，裏無泥沙表無塵。風翻日炙夏潦盡，古練一匹常奫淪。
奉和滁州九咏九首 石屏路 曾鞏 
石屏不見刀斧痕，石下初誰得行徑。千騎來時停管弦，月明更覺山中靜。
奉和滁州九咏九首 慧覺方丈 曾鞏 
七言老意蒼松蟠，百金古字青霞鎸。儒林孟子先生是，墨者夷之後代傳。
奉和滁州九咏九首 幽谷晚飲 曾鞏 
先生卓難攀，材真帝王佐。皎皎衆所病，蜿蜿龍方卧。卷彼天下惠，赴此一郡課。幕府既多暇，山水乃屢過。旌旗拂蒙密，車馬經坎坷。愛此谷中泉，聲響遠已播。槎橫勢逾急，雨點綠新破。旁生竹相圍，竦竦碧千箇。遥源窅難窺，盤石坦如磋。遊鱗戢可數，飛鳥嚶相和。援琴薰風後，結宇寒岩左。觥筵已得月，金紈尚圍坐。心如合逍遥，語不綴招些。一時聳傳觀，千載激柔懦。甘棠詩之懷，峴首淚嘗墮。況此盛德下，襦袴人所荷。不假碑刻垂，棟牖敢隳挫。當今甲兵後，天地合轗軻。先生席上珍，豈忍溝中餓。毋徐黑轓召，當馳四方賀。
遊麻姑山 曾鞏 
軍南古原行數里，忽見峻嶺橫千尋。誰開一徑破蒼翠，對植松柏何森森。危根自迸古崖出，老色不畏莓苔侵。修竹整整儼朝士，下蔭石齒明如金。遂登半嶺望城郭，但見積靄縈江潯。岡陵稍轉露樓閣，沙莽忽盡橫園林。秋光已逼花草歇，寒氣况乘岩谷深。我馳輕輿豈知倦，倏忽遂覺窮嶔崟。龍門誰來此中鑿，玉簡不記何年沉。泉聲可聽真衆籟，泉意欲寫無瑶琴。斗迴地勢平如削，䆉稏百頃黄差參。橫開三門兩出路，却立兩殿當崖陰。深廊千步抵岩腹，桀木萬本摩天心。碑文磊嵬氣不俗，筆畫縹緲工非今。世傳仙人家此地，天風泠泠吹我襟。今人豈解不老術，可怪綠髮常盈簪。根源分明我能說，一室傾里輸琅琳。相高既不擁耒耜，方壯又不持戈鐔。我丁轗軻豈暇議，直喜虛曠開煩襟。清謠出口若先構，白酒到手無停斟。山人執袂與我語，留我饋我山中禽。玲瓏當窗急雨灑，窈窕隔溪孤笛吟。未昏已移就明燭，病骨夜宿添重衾。神醒氣王目無睡，到曉獨愛流泉音。起來身去接塵事，片心未省忘登臨。
桃花源 曾鞏 
來時秋不見桃花，空樹寒泉瀉石涯。爭得時人見鸞鳳，不教身去憶烟霞。
丹霞洞 曾鞏 
麻姑石壇起雲霧，常意已極高峰顛。豈知造化有神處，別聳翠嶺參青天。長松桀柏枝嵬砢，中畫一道如流泉。林風颼飀滿丘壑，山鳥嘲哳凌飛烟。山腰古亭豁可望，下見秋色清無邊。忽驚陰崖勢回合，中抱幽谷何平圓。初誰鑿險構樓觀，更使遶舍開芝田。令人到此毛骨醒，欲構老筆丹青傳。羌夷干戈今未解，天地瘡痏誰能痊。大厦棟梁置沙莽，肯復顧眄桷與椽。吾徒於時直何用，欲住未得心茫然。
半山亭 曾鞏 
樹杪蒼崖路屈盤，半崖亭榭午猶寒。平時舉眼看山處，到此憑欄直下看。
顔碑 曾鞏 
碑文老勢信可愛，碑意少缺誰能鎸。已推心膽破奸宄，安用筆墨傳神仙。
碧蓮池 曾鞏 
神仙恍惚不可明，空有池蓮變紅碧。清香冷落秋風前，似被麻姑妒顔色。
流杯池 曾鞏 
行盡壇前石崖路，忽見一曲清泠泉。酒行到我不辭醉，安用了了分愚賢。
七星杉 曾鞏 
古杉蒼蒼橫斗文，其幹十圍陰蔽野。應到夜深山月來，林色天光迷上下。
瀑布泉 曾鞏 
飛泉一支天上來，寒影沉沉瀉龍穴。山靈欲以怪動人，山路先冬積霜雪。
秋懷 曾鞏 
天地四時誰主張，縱使群陰入風日。日光在天已蒼凉，風氣吹人更憀慄。樹木慘慘顔色衰，燕雀啾啾群侶失。我有愁輪行我腸，顛倒回環不能律。我本孜孜學詩書，詩書與今豈同術。智慮過人祇自讎，聞見於時未裨一。片心皎皎事乖背，衆醉冥冥勢陵突。出門榛棘不可行，終歲蒿藜尚誰恤。遠夢頻迷憶故人，客被初寒卧沉疾。將相公侯雖不爲，消長窮通豈須詰。聖賢穰穰力可攀，安能俯心爲苟屈。
送歐陽員外歸覲滁州舍人 曾鞏 
病卧不出門，非關避塵土。深秋影雖清，孤懷共誰語。辱子問吾廬，輝如就賓廡。足音固可喜，況久捉松麈。子生何其祥，家庭坐軻愈。顧我齒諸生，漸磨苦頑魯。有如仰天潢，勢豈識津渚。又若馬牛然，安能望熊虎。空摇在門心，常若風中羽。羨子筋骨輕，歸飛得其所。從今夢無南，隨子渡江櫓。
一晝千萬思 曾鞏 
一晝千萬思，一夜千萬愁。晝思復夜愁，晝夜千萬秋。故人遠爲縣，海邊勾踐州。故人道何如，不間孔與周。我如道邊塵，安能望嵩丘。又若澗與溪，敢比滄海流。景山與學海，汲汲强自謀。愁思雖爾勤，故人得知不。
送鄭秀才 曾鞏 
鄭生雙瞳光欲溢，我意海月藏其中。齒清髮紺心獨老，秋崖直聳千年松。來趨學宮業文字，進退佩玉何玲瓏。一朝束書別我去，馬蹄脫若風中蓬。當今文人密如櫛，子勿浪漫西與東。處身不可不擇處，一跳萬里無還蹤。
答所勸灸 曾鞏 
灸灼君所勸，感君書上辭。勿難火艾痛，要使功名垂。我道世所背，君知餘有誰。筋骸倘且健，學行肯教隳。
菊花 曾鞏 
菊花秋開只一種，意遠不隨桃與梅。遊人有幾愛孤淡，零落野水空岩隈。層層露萼間枝葉，金靨萬個圍蒼苔。直從陶令酷愛尚，始有我見心眼開。爲憐清香與正色，欲搴更惜常徘徊。當携玉軫就花醉，一飲不辭三百杯。